212.500 €ko laguntzak onartu dira Memoria Historiko eta Demokratikoa berreskuratzeko egitasmoetarako\nEusko Jaurlaritzak argi berdea eman dio GOGORA – Memoriaren, Bizikidetzaren eta Giza Eskubideen Institutuak egindako laguntzen deialdiari.\nLehendabizikoak 137.500 euroko zuzkidura du, diruz ekimen hauexek laguntzeko: Memoria Historikoa berreskuratzeko egitasmoak, Memoriaren Ibilbideen sorrera eta sinbologia frankista kentzea, Euskal Autonomia Erkidegoko udalek eta gainerako tokiko erakundeek egitekoa. Zehazki, laguntzek honako jardun hauek sustatuko dituzte: 1. Tokian tokiko ikerketa-jardunak, gerra zibileko eta diktadurako errepresioari, erbesteari eta balio demokratikoen egoera eta errealitateari lotutako jazoerak berreraiki eta prozesuak dokumentatzen dituztenak.\n2. Oroimen-ospakizun edo omenaldiak, errepresioaren, erresistentziaren eta gizarte demokratikoa eraiki duten pertsonen eta jazoeren ingurukoak.\n3. Zabalkunde-jardunak: jardunaldiak, mintegiak eta aldi baterako erakusketak, ikus-entzunezko produktuak eta ikerlanen argitalpenak.\n4. Altxamendu militarra, gerra zibila eta diktadurako errepresioa, orotara edo norbanakoen bidez, goresten dituzten armarriak, intsigniak, plakak, bustoak edo omentzeko diren beste objektu edo aipamenak kentzeko jardunak.\n5. Memoria Historikoaren ibilbideak sortu eta garatzeko jardunak, bertan sartuz espazioan bat datozen Euskadiko Memoria Historikoko toki bi edo gehiago biltzen dituzten multzoak, betiere historiaren edo sinbologiaren aldetik interpretazio-irizpide komunekoak. Ulertzen da Euskadiko Memoria Historikoko Leku bat dela Autonomia Erkidegoarentzat interesa duen espazio, higiezin edo ingurune bat, bertan garrantzi bereziko zerbait gertatu zelako, esanahi historiko edo sinbolikoa duelako edo, balio eta askatasun demokratikoak defenditzearren, memoria kolektiboan aztarna utzi duelako. Bigarren dirulaguntza mota liburu berriak eta dokumentalak egitera bideratuko da, gaitzat hartuta Euskadiko memoria demokratikoa berreskuratzea, Gerra Zibiletik hasi eta gaur arte. Horretarako, 75.000 € bideratu dira. Gaia, hala liburuetan nola dokumentaletan, memoria historikoan zein memoria berrienean egia berreskuratu eta argitzea izango da, betiere giza eskubideak babestearen eta horien urraketa salatzearen ikuspegitik. Egitasmo bakoitzak 5.000 euroko dirulaguntza izango du gehienez liburuetarako, eta 10.000 eurokoa dokumentaletarako. Bi laguntza mota horiek eskuratzeko eskaerak aurkezteko epea hilabetekoa izango da, Euskal Herriko Agintaritzaren Aldizkarian argitaratu eta hurrengo egunetik zenbatuta, eta egitasmo guztiak 2020ko abenduaren 31rako egongo dira amaituta. EHAAn argitaratutakoan, eskaerak, erantzukizunpeko adierazpenak, justifikazioak eta gainerako ereduak izapidetzeari buruzko zehaztapenak euskadi.eus egoitza elektronikoan egongo dira eskueran, eta Gogoraren webgunetik ere sar daiteke. Elkarte eta fundazioentzako dirulaguntzak Gaur onartutako bi dirulaguntza motak joan den apirilaren 14an onartutako beste bati gehituko zaizkio. Dirulaguntza horretan, 112.500 € bideratu ziren Euskal Autonomia Erkidegoan kokatuta 1936-1977 aldiko memoria historikoa eta demokrazia eta askatasunaren aldeko borroka berreskuratu, ikertu eta zabaltzen dituzten egitasmo espezifikoak finantzatzeko, memoria historikoko elkarteek eta fundazioek egitekoak.\n#Ataun #Irratia #AtaunIrratia #Albistea #Gizartea #Koronabirusa #Osakidetza #EuskoJaurlaritza #SegurtasunSaila #OsasunSaila #EuskalHerria #Euskadi #Gipuzkoa #Bizkaia #Araba #Nafarroa #IparEuskalHerria #Espainia #Mundua #Memoriahistorikoa #Memoriademokratikoa


Itzuliko ez den egoeraren minez | Politika | Berria\n'Herriko tabernen auzia'. Balorazioa. ANALISIA\nItzuliko ez den egoeraren minez\nEspainiako egitura politiko, polizial eta judizialak ederki ohartu dira eskola zaharreko lan moldeak bukatzen ari zaizkiela, ezker abertzaleak duela urte gutxi egin duen estrategia aldaketaren ondorioz.\nLuze eztabaida liteke zerk zer eragin duen, baina begi bistakoa da urritu direla, derrigorrez, bultzada politikoko makroperazio eta sumario jendetsuak.\nAzken hilabeteotan, beste lanik ezean, sarean ETA goratzeko egon litezkeen jardunak edo, asteon bezala, irrati batean ETAren inguruan zer edo zer esan duenari jazartzeko ahalegin ulertezinean dabiltza poliziak.\nSumario berri guztiak bide motz horretatik doaz, eta asko aldrebestu beharko du egoera politikoak garai zaharretako sumarioetara itzultzeko.\nArlo horretan, etorkizunari begira zabaldu den aro berriaren pozak, ezin ditu ezkutatu oraindik egiten diren bidegabekeria asko, ezta ere larritasuna kendu gertatzen ari diren gehiegikeriei.\nAsteon ikusi dugu horietako bat. ETAren aurka denak balio du haren ondorio izan da herenegun ezagutu genuen sententzia, herriko tabernen auzian 20 lagun kartzela zigorrarekin kondenatu dituena, eta 103 ondare konfiskatzen dituena.\nSententzia injustua da, eta, epaile batek bere boto partikularrean dioenez, absoluzioa besterik ez zuten merezi sekula abiatu behar ez zuen auzi honetan kaltetuek.\nZer helburu du, orduan, epaile zigortzaileen erabaki gogorrak? Era desesperatuan, itzuliko ez den egoeraren minez, azken aukerak baliatzea hatz artetik irristatzen ari zaien kalte ahalmenaren azken erakustaldia egitea?\nZigortuei ekarriko dien kalte penal eta pertsonalaz gain, epe laburrean, eragin handia izango du sententziak, Espainiako Gorenak berresten badu. Ezker abertzalearen ondareari sekulako zulo ekonomikoa ekarriko dio 103 herriko tabernen konfiskazioak. Horrezaz gain, antolaketa lanerako leku berezkorik gabe uzten du ezker abertzalea, hurrengo urteetan galdutakoa birsortzen denbora asko dedikatzera behartuz eta, bidez batez, eragin ahalmena murriztuz.\nEstilo bereko epaiketa garrantzitsuak datoz aurki, baina azkenekotan daude/gaude.


Senideentzako eskola programa | Asasam\nHasiera » Zerbitzuak eta programak » Senideentzako eskola programa\nZer nahi dugu...\nOsasun mentalari buruz duten ezagutza handitzeko.\nBizikidetza egoki eta positiboa sustatzeko mekanismoak eta teknikak indartzeko.\nHarreman-ohiturak eta trebetasunak garatzeko.\nBeren burua zaintzen ikasteko eta hobetzeko.\nEguneroko hainbat egoerari aurre egiteko trebetasunak garatzeko.\nGaixotasun mentala duten pertsonak dituzten familientzat.\nParte hartu nahi baduzu, deitu eta eskatu informazioa.


Pilar Unzaluren oroitzapenetan - - Alea.eus\nPilar Unzaluren oroitzapenetan\nBlanca Urgell 2021-02-18 09:03\n"Pilarrek ondo ezagutzen zituen politika eta politikariak, alderdikoak eta alderditik kanpokoak: bazekien noiz, nola, norekin"\nArmentiara nijoan lagunekin San Prudentzio egunean, eta Pilar jadanik bueltan zetorren. Elkarrekin hartu genituen kirol-oinetako berdinak generamatzan biok bospasei urte beranduago (eta ez ziruditen zaharrak). Bezperan elkarrekin egon izan bagina bezalaxe mintzatu ginen bagenekizkien gaiez eta artean sortutako berriren batez. Egun hartan bai, eta hurrengoetan ere bai, noizbait elkarri deitu eta kafea hartzekotan gelditu ginen.\nArtean orduak, egunak, hilak eta urteak aurrera joan dira, ez-arian, ziztada batek denboraren iragana ez dela betierekoa, mugatua dela gogoratu didan arte.\nZerk bildu gintuen, eta Patxi Lopez lehendakariak gobernu parekidea eta arabar bi gutxienez izan nahiak. Pilarrek ondo ezagutzen zituen politika eta politikariak, alderdikoak eta alderditik kanpokoak: bazekien noiz, nola, norekin. Pilar ETAren dianan etengabe egotetik ere bazetorren. Fernando Buesaren erailketaren ostean urrats bat aurrerago egitetik. Alabaina, nik ez nuen bera ezagutzen, eta orain badakit zergatik.\nGuggenheim izenak batu gintuen gehienik, Ingurumen eta Kultura sailek elkar hartuta lehen lerroan aurre egin behar izan baikenion Urdaibai biosferako erreserban egin nahi izan zuten zorakeria hari. Huraxe bai lana, gutarren artean ere zalantzak sortzen zituen-eta. San Prudentziotan Jaurlaritzaren ordezkari Miguel Asurmendi apezpikua zenari mezan entzuten eta Xabier Agirre ahaldun nagusi zena dantzan ikusten hiru urtez joan beharrak ere batu gintuen. Bai eta norbanakoak elkarrekin batzen dituzten hari ikusezin horiek. Emakumeak batzen dituztenak batik bat. Konplizitateak.\nHedabideetan irakurtzen ditudan adjektiboak berpasatu eta baietz esan diot neure buruari: txukuna, arduratsua, ganorazkoa, adeitsua… Denek ondo ematen dizute, Pilar. Apala eta irmoa esango nizuke nik. Hitz egin behar dutenean (bakarrik) hitz egiten duten horietakoa zinen. Hitz egiten dutenean denek entzuten dutenetakoa. Erantzunkizunei heldu bai, baina aukeran protagonismorik ez. Iraupen-lasterkaria. Irrifartsu, positibo eta umore onekoa, baina serio-serio-serioa. Ez amore eman, ez kikildu; beharbada tarteka negar egin bai, baina betiere eutsi eta irauten dutenetakoa.\nPolitikariok denok berdinak zaretela diotenek gezurra diote. Zu ez zinen berdina: lan eta lan igaro duzu zure mendea, Pilar, eta patu gaiztoak ukatu dizu erretiroaz gozatzea. Bat-batean joan zara, goizegi. Gehienon isilean. Espanturik gabe. Zinen bezalakoxea.\nLurra leuna izan dakizula.


Nola egin eramangarriago "iraileko aldapa" | Consumer\nNola egin eramangarriago "iraileko aldapa"\nAlferrikako erosketak ahalik eta gehien murriztea da arrapala maldatsu hori errazago igotzeko gomendioetako bat.\nArropa, oinetako eta eskolako materialen gastuak irailean gehituko zaizkie hozkailua betetzeko ohiko gastuei eta etxeko kontsumoaren ondoriozko fakturei. Kontuek bat egin dezaten, batez ere aurrezkirik ez badago, gomendagarria da aurrekontu bat egitea, hau da, sarrerak kontabilizatzea eta ordainketa finkoak deskontatzea, eta gerta daitezkeen gastuak aurreikustea. Hala, ziur jakin ahal izango dugu zenbat diru dugun gure erosketetarako.\nFamiliaren aurrekontuaren partida nagusia “erosketa-otarrerako” erabiltzen da, eta, horregatik, komeni da kontuan hartzea hainbat erakundek zabaltzen dituzten aholkuak, hala nola Etxekoandreen, Kontsumitzaileen eta Erabiltzaileen Espainiako Konfederazioak (CEACU) edo Andaluziako AL-ANDALUS Kontsumitzaileen eta Etxekoandreen Federazioak:\n·Erosketa egin aurretik, gomendagarria da zerrenda bat egitea eta behar-beharrezkoa denari lotzea.\n·Kontsumitzaileak etekina atera dezake hainbat establezimendutan prezioak alderatuz gero, alde handiak baitaude.\n·Eskaintzek onura erreala dakarkiote kontsumitzaileari, aprobetxatzen baldin badaki.\n·Edozein hilabetetan merkatuan mota guztietako produktuak aurkitzea erraza den arren, aukeratu denboraldiko produktuak, prezioak askoz merkeagoak dira.\n·Gure menuetan, kalitatea merkeago eskaintzen duten plateren alde egin behar dugu. Arrain urdina adibide ona da. Oso prezio onean dago eta gastronomiaren aldetik aukera asko eskaintzen ditu.\nFakturei dagokienez, ekologiaren eta ekonomiaren arteko harremana gogoratu behar da: energia aurrezteak, gure poltsikoari ez ezik, garrantzi handia du gutxiago kutsatzen eta hondatzen den ingurumen baterako. Ikus ditzagun kontsumoa murrizteko proposamen praktiko batzuk:\n·Ez jarri garbigailua edo ontzi-garbigailua beteta egon arte. Arropa hotzean garbitu, eta aurregarbitzea saihestu.\n·Egosten duzunean, estali kazolak, berorik ez xahutzeko. Ez erabili su txikia baino kazo txikiagorik, eta sukaldea elektrikoa bada, itzali plaka amaitu baino minutu batzuk lehenago hondar-beroa aprobetxatzeko. Eltze espresak denbora eta energia aurrezten ditu. Labea erabiltzen baduzu, egiaztatu janaria argia piztuta dagoela ireki beharrean.\n·Gogoratu ez duzula elikagai berorik sartu behar hozkailuan, ezta atea zabalik eduki ere. Izotza 1,5 cm baino lodiagoa denean, hozkailua desizoztea komeni da.\n·Ura aurrezteko, hobe da dutxatzea bainu bat hartzera, iturriak konpontzea tantaka ari denean (tanta bat segundoko 30 litro bihurtzen dira egunean) eta hortzak garbitzean iturria ixtea.\n·Itzali argiak erabiltzen ez dituzunean eta aprobetxatu argi naturala.\nFarmaziako gastuei dagokienez, ez da automedikatzen. Kontuan izan, halaber, osagai bereko sendagaiak badaudela, baina oso prezio desberdinekoak, marken arabera. Gogoratu farmaziako salmentak ez duela bermatzen produktu baten eraginkortasuna, eta saihestu produktu “mirariak”.\nAutoa erabiltzean ere aurreztu dezakegu. Erregai gehiago kontsumitzen da 100 km/h baino abiadura handiagoan zirkulatuz, bat-batean azeleratuz edo ibilgailua gehiegi kargatuz. Garraio publikoa erabiliz gero, onena abonuak erabiltzea da, txartel errazekiko %50erainoko beherapena ekar dezaketenak.\nKreditu-txartelak ez dira beti onuragarriak. Murriztu erabilera, eta, ahal dela, murriztu epekako erosketak. Saiatu aurrezten eta atera etekinik handiena zure inbertsioei. Aztertu zure saldoa eta beharrak, eta konparatu hainbat aukera. Ez ahaztu zure zergak: informa zaitez kenkari guztiez eta baliatu haietaz.\nZure aisialdiaren plangintza egin behar duzunean, baloratu doan diren jarduera asko (ibilaldiak, txangoak, museoak, erakusketak…). Aprobetxatu ikuskizun eta bisita kulturaletan eskaintzen diren deskontuak. Udalak edo komunitateak antolatzen dituen kultur jardueren berri izatea: doakoak edo merkeak izaten dira.\neskolara itzuli gastos-eu iraileko aldapa


BBK Mendi Film Bilbao Bizkaian 60 pelikulak hartuko dabe parte - bizkaie.biz\nBizkaie! 2019-11-14 08:19 Zinemea\nHasiera ekitaldian, abenduaren 6an, Ostatnia Góra filma proiektauko dabe.\nIzena barrituta datorren BBK Mendi Film Bilbao Bizkaiaren 12. edizinoak egitarau potoloa dakar. Abenduaren 6tik 15era, mendiagaz, natureagaz, abentureagaz eta ingurumenagaz lotutako 60 film ikusi ahal izango dira, eta konbidadu ugari be Bilbora etorriko dira. BBK Salan, Azkuna Zentroko Golem Alhondiga aretoetan eta Euskalduna Jauregian egingo ditue proiekzinoak.\nAntolatzaileek 29 herrialdetako 172 pelikula jaso ditue azken hileotan, eta horreen guztien artetik, 60 aukeratu ditue. Gehienek, 56k, Sail Ofizialean hartuko dabe parte, eta beste hiruk, Zabalandi atalean. Azkenik, egile amateurrentzako Mendi Short lehiaketako film irabazlea be proiektauko dabe jaialdiaren egitarauaren barruan.\nLehenengo eguneko hasiera ekitaldian Dariusz Załuski poloniarrak zuzendutako Ostatnia Góra ikusi ahal izango da, 2018ko neguan Poloniatik K2ra joandako espedizinoaren gorabeherak kontetan dituan filma. Bide batez, Sail Ofiziala zabalduko dau pelikula horrek. Euskalduna Jauregian egingo dabe ekitaldia, eta sarrerak salgai dagoz. Ganerako saioetarako sarrerak datorren astetik erosi ahal izango dira.\nBestetik, WOP Saria Nives Meroi eta Romano Benet alpinistei emongo deutsie. Jokabide bikaina agertu dabe biek, kirolean zein arlo personalean. Hamalau zortzimilakoak alkarregaz igon zituen 1992tik 2017ra, eta bitartean eten luze bat be egin eben: Gaixotasun larria topau eutsien Romano Beneti, eta Nives Meroi bikotekideak hamalau zortzimilakoen igoerak alboratu zituan, harik eta gizona osatu zan arte.\nMeroi eta Benet Bilbon izango dira abenduaren 14an, BBK Salan (19:30). Jaialdiko arduradunen, WOP Fundazinoaren, mendizaleen eta publikoaren omenaldi beroa jasoko dabe. Mendizaletasunaren giza balioen defensea eta transmisinoa saritzea da WOP Sarien helburua.


Albarracingo taifa - Wikipedia, entziklopedia askea.\n1012 – 1104\nArabiera, Mozarabiera , Hebreoa\nAlbarracíngo Taifa edo Sahla Albarracín herriaren inguruan sortu zen taifa txikia izan zen. Banu Razin dinastia berbereak sortu zuen (Hawwara leinukoak). Leinu hau Tariqen konkistarekin iritsi zen Kordobara VIII. mendean.\n1104an Almorabideen konkistatu zuten lur hau. 70 urte geroago, Nafarroako Erresumako Petri Ruiz Azagrakoa jaunak Albarracingo Jaurerria sortu zuen, ia 200 urtez bertan nafar aztarna utzi zuena, independente geratuz.\nOrriaren azken aldaketa: 1 iraila 2020, 01:22.


Udako argazkirik onenen bila - Goierriko Hitza : Goierriko Hitza\nUdako argazkirik onenen bila\nGOIERRIKO HITZAK antolatutako XVI. Argazki lehiaketa martxan da. Irailaren 17rako aurkeztu behar dira irudiak. HITZAkideek sari bereziak lortzeko aukera izango dute\nUdako oporren oroigarririk onena izan ohi dira argazkiak. Baina momentu alaiak gogoratzeko ez ezik, sariak irabazteko ere balio dute. GOIERRIKO HITZAk 16. aldiz antolatu du Udako Argazki Lehiaketa. Irekia da lehiaketa parte hartu nahi duten guztientzat, baina HITZAkide direnek sari bereziak eskuratzeko aukera izango dute.\nDagoeneko zabalik dago lehiaketan parte hartzeko epea, eta irailaren 17ra arte bidali ahal izango dira argazkiak. Horretarako, GOIERRIKO HITZA-ren webgunean sartu eta Udako Argazki Lehiaketaren atala sakatu behar da. Bertan agertzen den formularioa bete eta argazkia zuzenean igo behar da plataformara. Lehiakide bakoitzak argazki bakarra aurkez dezake. Irailaren 18tik 28ra bitartean, berriz, irakurleek beraien argazki gogokoenaren aldeko botoa emateko aukera izango dute.\nLau sari guztira\nUdako 16. Argazki Lehiaketan hiru sari nagusi banatuko dira, eta beste bat irakurleek boto gehien ematen dioten argazkiak jasoko du. Argazki Onenaren sarirako partaidetza irekia izango da, eta HITZAkide direnek eta ez direnek parte hartu ahal izango dute. Manipelek eskainitako 60x100eko argazki handitua izango du saritzat.\nBi saririk potoloenak HITZAkideek bidalitako argazkien artean banatuko dira. Lehen saria nekazalturismo batean bi lagunentzako bi eguneko egonaldia izango da, Nekatur-ek eskainitakoa. Eta bigarren saria Gabiriako Korta jatetxeak eskainitako bi lagunentzako otordua.\nAzken saria irakurleek erabakiko dute, webgunearen bidez botoak emanda. 50x80ko argazki handitze bat jasoko du bozka gehien jasotzen duenak. Sari banaketa urriaren 7an izango da.\n· Lehiaketa. GOIERRIKO HITZAren Udako XVI. Argazki Lehiaketa.\n· Epeak. Irailaren 17a bitartean bidal daitezke argazkiak goierri.hitza.eus webguneko lehiaketaren atalean dagoen formularioaren bidez. Derrigorrezkoa da datu guztiak betetzea.\n· Parte-hartzea. Irekia izango da parte hartu nahi duten guztientzat. HITZAkideek, ordea, sari berezietarako aukera izango dute. Argazki bakarra aurkez daiteke.\n· Argazkirik onena. Manipelek eskainitako 60x100ko argazki handitua Kappa euskarrian.\n· Hitzakideen 1. Saria. Nekazal-turismo batean bi lagunentzako bi eguneko egonaldia (gosariak barne), Nekatur-ek eskainita.\n· Hitzakideen 2. Saria. Gabiriako Korta jatetxeak eskainitako bi lagunentzako otordua.\nIrakurleen botoa. Webgunean boto gehien jasotzen duen argazkiarentzat 50x80ko argazki handitua, Manipelek eskainia.\n· Sari banaketa. Urriaren 7an,19:00etan, Beasaingo Nafarroa23 estudioan.


«Langileak mehatxatuz ez gaituzte isilduko! Despidorik ez» | LAB SINDIKATUA\nNotas Industria «Langileak mehatxatuz ez gaituzte isilduko! Despidorik ez»\nGTM Norte enpresa Euban (Zornotza) dago eta Grupo Ibarrondo Elevación (Asua) taldekoa da. Talde honek hainbat enpresa dauzka Gruas Ibarrondo, Plataformas Ibarrondo eta GPK 2020. Hain zuzen ere, azken enpresa hau iaz erosi zuten, eta horrelako inbertsioak egiten ari den enpresa batek orain ezin esan dezake arazo ekonomikoak dauzkanik.\nGTM Norte-ko langileetako bat maiatzaren 18an kaleratu zuten, kaleratze objektiboaren aitzakiapean eta azken hilabeteetan galerak izan dituztela argudiatuz; ekainaren lehen astean beste bi langile kaleratu zituzten arrazoi berdina argudiatuta. Hala ere, LAB sindikatuak argi daukagu arrazoiak ez direla horiek.\n1. LAB sindikatuaren aurkako eraso zuzena da. Urritik maiatzera arte, enpresa eta langileen ordezkariak negoziaziotan ibili gara. Prozesu guzti horretan, LAB sindikatuak eta gure ordezkariak enpresaren aurrean gure jarrera momentu oro defendatu dugu. Kaleratutako pertsonak, gure afiliatuak da eta gainera delegatuaren inguru hurbilekoak dira.\n2. GTM Norte-ko langileen aurkako mehatxu eta beldurtze ahalegina. Negoziazio prozesu osoan zehar, GTM Norteko langile guztiak bat eginda azaldu dira enpresaren aurrean. Lehen kaleratzea eta gero, langileek borrokan hastea erabaki zuten, kaleratzearen arrazoia mendekua zela argudiatuta, horregatik, enpresak 7 langile bilera batera deitu eta “kaleratze gehiago egon daitezke” edota “enpresarekin edota enpresaren aurka zaudeten esan behar diguzue” bezalakoak entzun behar izan zituzten. Azkenean, mehatxua muturreraino eraman eta beste bi kaleratu zituzten ekainaren 7an.\nGTM Norte-ko langileak beraien lanpostuak galtzeko beldur dira eta LAB sindikatua oso haserre gaude enpresaren izutze eta mendeku estrategia dela-eta.\nLAB Sindikatuak ez dugu inolaz ere langileen eskubideak defendatzearren inoren kaleratzerik onartuko, are gutxiago gure sindikatuaren aurkako eraso eta mendekurik. Hain zuzen ere horregatik, datorren astelehenean, hilak 2, eguerdiko 12:00etan elkarretaratzea deitu dugu IBARRONDO enpresaren ateetan, Asuan; mehatxuekin bukatu eta langileak berriro ere lanera bueltatu daitezen eskatzeko.


Deusto Irratia; datorren urtean gehiago – Infocom\nInfocom > Ikasleak > Oreka Komunikazioa > Deusto Irratia; datorren urtean gehiago\nIkasleak, NO USAR (Noticias), Oreka Komunikazioa\nAsier Leoz ∿ 19 de maiatza de 2009\nSaio honen emisioarekin amaitu da Deusto Irratiaren lehendabiziko urtea. Proiektu hutsa izatez beste zerbait izaten hasi da epe horretan laugarren mailako sei ikaslek egindako lanari esker. Orain lantalde berria osatzen hastea da asmoa datorren urtean arnasberrituta hasteko.\nAzkeneko saio honek Josean Ascunce irakasleari egindako omenalditxo bat jaso du besteak beste eta baita kampus osoan gehien bisitatzen dugun tokietako baten inguruko erreportajea ere: kafetegia.\nIruzkin 1 Permalink\n← Etorkizunari ateak irekita Deustuko Unibertsitatean\n(ES) Crean un programa para detectar plagios de Internet →\nOne comment on “Deusto Irratia; datorren urtean gehiago”\n19 de maiatza de 2009 at 07:47\nZorionak azken irratsaioagatik eta ekimen osoagatik!\nListoia goian jarri duzue hurrengoentzat.\nOroigarri polita utzi diguzue hemen jarraituko dugunoi.\nEskerrik asko zuen ilusio eta lanagatik eta zorte ona hemendik aurrera.


Redirecciones - navarra.es\n2015eko argibide orokorrak\n1. Nor dagoen 2015eko errenta aitorpena aurkeztera behartuta\n2. Nola eta non aurkeztu zure aitorpena\n3. Hitzordua nola eskatu.\n4. 2015eko PFEZren aitorpenak aurkezteko borondatezko epea\n5. 2015eko PFEZren aitorpenak ordaintzeko borondatezko epea\n6. Etxeetara bidaltzen diren 2015eko PFEZren aitorpenen proposamenak\nErrenta aitorpena aurkeztera behartuta daude 2015 urtean ohiko bizitokia Nafarroan izan duten eta zergapetuta dauden errentak izan dituzten pertsona fisikoak.\nJakingarri gisara, Nafarroako Zerga Ogasunean aitorpena aurkeztu behar dute, oro har, honako hauek:\nNafarroan, ohiko bizitokia bertan izateagatik, 2015. urtean 183 egunez edo denbora luzeagoan egon direnak.\nAurreko puntuan bizitokia zehaztea ezinezkoa bada, Nafarroako Zerga Ogasunean aitorpena aurkeztu behar dute beren etekin garbietariko gehienak Nafarroan lortzen dituztenek, kontuan hartu gabe kapital higigarriaren bidez lortutakoak (banku-kontuak, letrak, dibidenduak, eta abar) eta ondasunen nahiz eskubideen eskualdaketen ondorioz lortutakoak.\nAzkenik, aurreko bi ataletako kasurik ez bada, PFEZren ondorioetarako beren azken bizileku aitortua Nafarroan izan dutenek.\nFamilia-unitate bateko kide direnek baterako aitorpena aurkez dezakete Nafarroan, unitate horretako kide guztien diru-sarrera guztiak sartuta, PFEZren Foru Legearen Testu Bategina onesten duen ekainaren 2ko 4/2008 Legegintzako Foru Dekretuaren VI. Tituluan ezartzen diren baldintzak betez gero, kontuan hartuz familia-unitate bateko kide direla pertsona hauek:\nLegez bereizi gabeko ezkontideak eta seme-alaba adingabeak, edo adin nagusikoak baldin eta 2015ean edo lehenago emandako ebazpen judizialaren bidez ezgaituta badaude.\nBikote egonkorrak eta haien ondorengoak, aurreko puntuko baldintza berberetan.\nDibortzio edo legezko banantze kasuetan, edo ezkontza bidezko loturarik ez denean, ezta bikote egonkorraren eraketa ere, aita edo ama eta ondorengoak, lehenbiziko puntuan aipatzen diren baldintza berberetan.\nBehin nork bere egoera pertsonala zehaztuz gero ohiko etxebizitzari eta familia-unitate bateko kide izateari edo ez izateari dagokionez, pertsona fisikoek aitorpena aurkeztu behar dute jarraian aipatzen diren errenta mota hauetako bat eskuratzen badute:\nLanaren etekin osoak, 2015. urtean, 11.250 euro edo gehiago.\nKapital higigarriaren etekinak (dibidenduak, interesak, biziarteko errentak edo aldi baterakoak, etab.) eta ondare gehikuntzak atxikipenen edo konturako sarreren mende daudenak (inbertsio funtsak), 1.600 euro edo gehiago 2015. urtean.\nAitorpena aurkeztu behar da beti eskuratzen badira enpresa edo lanbide-etekinak, kapital higigarriaren etekinak eta ondare-gehikuntzak atxikipenen mende ez daudenak, edo bestelako errenta-iturriren baten etekinak, zeinahi dela ere lortutako zenbatekoa.\nBaterako aitorpena aurkezten bada, familia-unitateko kide guztien errenta guztiak sartu behar dira, zeinahi dela ere lortutako zenbatekoa.\nHona hemen aitorpena aurkezteko dituzun aukera guztiak:\nEskuz aurkeztea, horretarako erabiliz Foru Aginduaren bidez onetsitako inprimaki ofiziala, inprimakiak sortzeko gunetik hartuta.\nEskuz aurkeztea, aitorpenak egiteko programetan inprimatzen diren orriak erabilita\nAitorpena Nafarroako Zerga Ogasunaren bulegoetan bertan egitea\nAitorpena entitate laguntzaile baten bitartez egitea\nAitorpena telematikoki aurkeztea\n1. Eskuz aurkeztea, Foru Aginduaren bidez onetsitako inprimaki ofiziala erabiliz\n2015eko errentaren aitorpena egiteko, Ekonomia eta Ogasun kontseilariak foru aginduaren bidez onesten duen inprimaki ofiziala erabil daiteke. Bide hori hautatzen duenak, Administrazioarentzako aleaz gainera, zergadunarentzakoa ere bete behar du. Bi aleak Nafarroako Zerga Ogasunaren edozein bulegotan aurkeztu edo bertara posta bidez bidali behar dira. Aurkezpen datatzat hartuko da Nafarroako Zerga Ogasunak edo kasuan kasuko posta bulegoak inprimatutako zigiluan ageri dena.\nAitorpenerako inprimakia Ogasunaren web orriko inprimakiak sortzeko gunetik jaits daiteke 2016ko apirilaren 20tik aurrera.\n2. Eskuz aurkeztea, aitorpenak egiteko programetan inprimatzen diren orriak erabilita\nAitorpenak telematikoki bidal daitezke, web orrian zergadunen eskura dagoen aitorpenak egiteko programaren bidez. Programak aitorpenak inprimatzen ere uzten du, gero paperean bulegoetan aurkeztu eta zigilatzeko edo posta bidez bidaltzeko. Aurkezpen datatzat hartuko da Nafarroako Zerga Ogasunak edo kasuan kasuko posta bulegoak inprimatutako zigiluan ageri dena.\n3. Aitorpena Nafarroako Zerga Ogasunaren bulegoetan bertan egitea\nErrenta aitorpena Nafarroako Zerga Ogasunaren bulegoetan egin nahi izanez gero, aldez aurretik hitzordua eska daiteke. Bulegoak astelehenetik ostiralera egoten dira zabalik, 8:30etik 14:30era, honako toki hauetan:\nIruña: Ezkirotz kalea, 20 bis\nBarañain: Merkatal hiribidea, 4\nTafalla: Teófano Cortés plaza, 7\nBurlata: Ezkabazabal plaza, 9\nTutera: Antso Azkarraren plaza, 8\nLizarra: atze plaza, 2\nAitorpena egin ahal izateko, zure NANa eta PINa (identifikazio pertsonaleko zenbakia) eman beharko dituzu, bai eta joan den urteko aitorpena eta kalkuluak egiteko behar diren egiaztagiri guztiak ere (diru-sarrerak, gastuak, murriztapenak eta kenkariak). Egiaztagiri horiek itzuliko dizkizute aitorpena egin ondotik, baina gorde beharko dituzu Nafarroako Zerga Ogasunak berriz ere eskatzen ahalko dizkizulako, betiere erakunde horrek dauzkan eskumenak baliatuz. PINik ez baduzu, zerorrek zuzenean eskatu beharko duzu aitorpena egin baino lehen, Ogasunaren edozein bulegotan.\n4. Aitorpena egitea Ogasunarekin lankidetzan ari den entitate baten bitartez\n2015eko errenta aitorpena entitate laguntzaile batean ere egin eta aurkez daiteke, jarraian aipatzen direnetako edozeinetan:\nHorretarako, zure NANa eta PINa eman beharko dituzu, bai eta joan den urteko aitorpena eta kalkuluak egiteko behar diren egiaztagiri guztiak ere (diru-sarrerak, gastuak, murriztapenak eta kenkariak). Egiaztagiri horiek itzuliko dizkizute aitorpena egin ondotik, baina gorde beharko dituzu Nafarroako Zerga Ogasunak berriz ere eskatzen ahalko dizkizulako, betiere erakunde horrek dauzkan eskumenak baliatuz. PINik ez baduzu, zerorrek zuzenean eskatu beharko duzu aitorpena egin baino lehen, Ogasunaren edozein bulegotan.\n5. Aitorpena telematikoki aurkeztea Internet bidez\nNafarroako Zerga Ogasunak hiru bide eskaintzen ditu aitorpena telematikoki aurkeztu nahi duten nafar zergadunentzat:\nAitorpenak egiteko programa deskargatzea Ogasunaren web orritik. Programa horrek aitorpena egiteko eta igortzeko aukera ematen du, NAN digitala edo erakunde baimenduek emandako sinadura digitalaren ziurtagiria erabiliz. Ziurtagiri horiek aldez aurretik Nafarroako Zerga Ogasunaren onarpena eduki beharko dute aitorpenak bidaltzeko. Baterako aitorpena eginez gero, beharko dira bi ezkontideen edo bikote egonkorreko bi kideen NAN digitalak edo sinadura digitalaren ziurtagiriak.\nAitorpena aurkezten bada ordezkari baten bidez, nahikoa da ordezkari baimenduaren NAN digitala edo sinadura digitalaren ziurtagiria; ordezkari horrek Nafarroako Zerga Ogasunarekin ordezkaritza-hitzarmena sinatua eduki beharko du.\nOgasunaren web orriko “Aitorpena egitea” programa erabilita. Programa horrek igorpen telematikoa egiteko aukera ematen du, NAN digitala edo sinadura digitalaren ziurtagiria erabiliz, edo NANaren eta PINaren bitartez. Baterako aitorpena eginez gero, beharko dira bi ezkontideen edo bikote egonkorreko bi kideen NAN digitalak, sinadura digitalaren ziurtagiriak edo NAN-PINak. Kasu honetan ezin da aitorpena egin eta bidali ordezkariaren bidez. Aplikazio hau mota askotako zergadunek erabil dezakete, baina kasu batzuetan ezin izaten da informazioa bildu eta, beraz, ezta aitorpena egin eta bidali ere.\nBeste programa pribatu batzuen bidez egindako aitorpenak ere aurkez daitezke telematikoki, baldin eta aldez aurretik betetzen badira Nafarroako Zerga Ogasunak eskatzen dituen baldintzak eta xehetasunak.\nAitorpena egin nahi baduzu Nafarroako Zerga Ogasunaren bulegoren batean, hitzordua eska dezakezu 2016ko apirilaren 18tik aurrera, 948 505 505 edo 948 505 506 telefonoetara deituta, edo Interneteko aplikazio honen bidez: Hitzordu eskaera.\nAitorpena egin nahi baduzu Ogasunarekin lankidetzan ari den entitateren batean, haiekin jarri beharko duzu harremanetan data finkatzeko.\nEskuz aurkeztea, Ogasunean edo entitate laguntzaileren batean.\n2015eko errentaren aitorpenak aurkezteko epea 2016ko apirilaren 20an hasi eta 2016ko ekainaren 24an amaituko da, bi egun horiek barne.\n2015eko errenta aitorpenen aurkezpen telematikoa, Internet bidez.\n2015eko errentaren Internet bidezko aitorpen telematikoak aurkezteko epea 2016ko apirilaren 7an hasi eta 2016ko ekainaren 24an amaituko da, bi egun horiek barne.\n2015eko errentaren aitorpen positiboak epe bakarrean edo bitan ordain daitezke, errekargurik eta interesik aplikatu gabe.\nOrdainketa epe bakarrean egiten bada, azken eguna 2016ko uztailaren 1a izanen da.\nOrdainketa bi epetan egiten bada, lehenbizikoa 2016ko uztailaren 1ean amaituko da eta bigarrena 2016ko azaroaren 21ean. Ordainketa bitan zatitzeko aukera baliatzeko, aitorpena borondatezko epearen barrenean aurkeztu behar da.\nOrdainketa helbideratzen bada banku-kontu batean, aurreko lerroaldeetan zehazten diren egunetan bidaliko dira norberari dagozkion zenbatekoak kobratzeko aginduak.\nLehenbiziko epea bakarrik helbidera daiteke aitorpena telematikoki aurkezten bada; ez, ordea, aurkezpena bulegoan bertan edo posta bidez egiten bada. Aurkezpena bulegoan bertan edo posta bidez egiten bada, lehenbiziko epea 710 ereduko ordainketa-gutunaren bidez pagatu behar da, Nafarroako Zerga Ogasunarekin lankidetzan ari den edozein entitatetan. Bigarren epea, aldiz, helbidera daiteke, betiere lehenbizikoa ordaindu bada 2016ko uztailaren 1a baino lehen.\nNafarroako Zerga Ogasunak aurten 210.000 pertsonari baino gehiagori aitorpen proposamena egin eta etxera bidaliko dio. Aitorpen proposamena egina duzun jakin dezakezu “Badut proposamenik? - Bidali proposamena" aplikazioaren bidez.\nEginak dauden proposamenak bi modutara bidal daitezke:\nHaietako batean, aurkezpen gutun bat bidaltzen da, eta bertan jarraibide batzuk eta gako bat ematen dira proposamena eta datu fiskalak web orritik deskargatzeko.\nBeste proposamenean, jarraibideak ematen dituen aurkezpen gutunarekin batera, aitorpen proposamena eta datu fiskalak bidaltzen dira paperean.\nProposamena jakinarazteko bidea hauta daiteke "Proposamena jakinarazteko modua" aplikazioaren bidez, Nafarroako Zerga Ogasunaren web orrian.\nAitorpen proposamen bat jasotzen baduzu etxean, urrats hauek egin ditzakezu:\nZer egin behar duzun proposamenaren emaitza "zero" bada\nBidali dizuten proposamenarekin ados bazaude:\nEz duzu deus egin behar\nBidali dizuten proposamenarekin ados ez bazaude:\nBidali dizuten autolikidaziorako proposamena deuseztatuta eta ondoriorik gabe geldituko da jarraian aipatzen diren kasu hauetako edozeinetan:\no Beste aitorpen bat aurkeztuz gero, beranduenez 2016ko ekainaren 24an, Nafarroako Zerga Ogasunak horretarako eskaintzen dizkizun prozedurak erabiliz.\no Bidali dizuten proposamenari uko eginez "Proposamenaren uko egitea" aplikazioaren bidez, web orri honetan: www.navarra.es.\nZer egin proposamena positiboa bada, alegia, ordaintzeko ateratzen bada\nKasu honetan, zorra bi kopuru berdinetan zatiturik dago, eta ordainketa helbideratuta proposamenean bertan aipatzen den banku-kontuan. Beraz, kontu zenbakia ea zuzen dagoen egiaztatu besterik ez duzu deus egin behar; ordainketak zure kontuan kargatuko dizkizute data hauetan:\nLehenbizikoa, zorraren %50 egiten duena, 2016ko uztailaren 1ean.\nBigarrena, zorraren gainerakoa kitatzeko, 2016ko azaroaren 21ean.\nOrdainketa helbideratzeko kontua aldatu nahi baduzu, edo helbideraketa kendu eta ordainketa-gutunaren bitartez ordaindu zorra, beste bide hauek balia ditzakezu IFZ eta PINa erabiliz:\nTelefonoz, 948 50 51 52 zenbakira deituta\nInternet bidez, “Ordainketak eta itzulketak helbideratzea” aplikazioan sartuta\nZure proposamena aitorpen irmo bihurtuko da berez, zuk deus egin beharrik izan gabe, uztailaren 1ean ordaintzen baduzu lehenbiziko epea, edo %100, hala egitea erabakiz gero.\nBidali dizuten proposamenarekin ados ez bazaude\nBeste aitorpen bat aurkeztuz gero, beranduenez 2016ko ekainaren 24an, Nafarroako Zerga Ogasunak horretarako eskaintzen dizkizun prozedurak erabiliz.\nBidali dizuten proposamenari uko eginez “Proposamenari uko egitea” aplikazioaren bidez, web orri honetan: www.navarra.es.\nZer egin proposamena negatiboa bada, alegia, itzultzeko ateratzen bada\nProposamenarekin ados bazaude.\nDagokizun diru-kopurua proposamenean zehazten den banku-kontuan sartzeko agindua emana dago. Dirua jaso baduzu, ez duzu beste deus egin behar. Ez baduzu dirua oraindik jaso, bankuko kontua aldatzeko aukera hauek dituzu (denetan eman beharko dituzu IFZ, PINa, aitorpen zenbakia eta helbideratzeko kontuaren zenbakia):\nTelefonoz, 948 50 51 52 zenbakira deituta, aipatutako datu horiek emanez.\nInternet bidez, “Ordainketak eta itzulketak helbideratzea" aplikazioan sartuta, zure NANa eta PINa erabiliz.\nZure proposamena aitorpen irmo bihurtuko da berez, zuk itzulitako dirua jaso ondoren beste aitorpenik aurkezten ez baduzu erregelamenduzko epearen barrenean.\nZer egin proposamenarekin ados ez bazaude\nBidali dizuten autolikidaziorako proposamena deuseztatuta eta ondoriorik gabe geldituko da jarraian aipatzen diren kasu hauetako edozeinetan.\nJaso duzun diru-kopurua itzuliz gero ordainketa-gutunaren bidez.\nBidali dizuten proposamenari uko eginez "Proposamenari uko egitea" aplikazioaren bidez, web orri honetan: www.navarra.es. (kasu honetan ere itzuli behar duzu jasotako diru-kopurua, ordainketa-gutunaren bidez, 2016eko uztailaren 1a baino lehen)\nBeste aitorpen bat egitea erabakitzen baduzu, eta bidali dizutena "itzultzeko" atera bazen, kontuan hartu behar duzu honako hau:\nBeste aitorpena ere "itzultzeko" ateratzen bada, eta lehen bidalitako proposamenaren emaitzari zegokion kopurua sartua baldin badago zure kontuan, alderatu behar dituzu egin dizugun itzulketa eta aurkeztu duzun beste aitorpenean itzultzeko ateratzen den kopurua, eta bigarren hau:\nHandiagoa bada, bien arteko aldea sartuko dizugu.\nBerdina bada, ez duzu deus egin behar.\nTxikiagoa bada, ordaindu behar duzu egin dizugun itzulketaren eta beste aitorpenetik ateratzen den kopuruaren arteko aldea. Ordainketa-gutuna erabili beharko duzu, eta edozein banku edo aurrezki kutxatan aurkeztu, beranduenez 2016ko uztailaren 1ean; kasu honetan ezin da ordainketa helbideratu.\nBeste aitorpen hori "ordaintzeko" ateratzen bada, itzuli zitzaizun eta jaso zenuen kopurua zure banku-kontuan helbideratuko da aitorpen berriari dagokion ordaindu beharrekoarekin batera. Ez baduzu helbideratzerik nahi, aipatutako epe horren barrenean sartu beharko duzu zor duzuna: proposamenagatik jaso zenuen kopurua gehi aitorpen berriagatik ordaintzeko ateratzen dena. (%50 edo %100, hautatzen duzunaren arabera).


Munduak pornografia maite du. Baita zuk ere • ZUZEU\n.El Confidencial egunkariak dioen bezala, orain dela gutxi arte oso zaila zen pornografiari eta joera sexualei buruzko ikerketa soziologiko sendo / zintzoak burutzea. Tabu-ak ziren horiek eta azterketen emaitzak ez ziren bat ere zehatzak, jendea ez bait zegoen prest euren intimitatearen alderdi hori partekatzeko.\nHorrela egin du hasieran aipaturiko PornHub–ek, zeinek mundu mailako joera pornografikoak aztertzen dituzten txostenak zabaldu dituen, horien artean, Espainiar eta Frantziarestatuetakoak. Gainera, emakumearen nazioarteko hilabetea zela eta, Bustle aldizkariarekin elkarlanean, emakumezkoen interes eta jokaerak ere aztertu dituzte espreski.\nGehiago irakurri nahi baduzu sartu Kaixomaitia.eus Blog-ean!\nkaixomaitia, Pornhub, pornografia, sexua\nZer duzu buruan “Munduak pornografia maite du. Baita zuk ere”-ri buruz\nXerapio 2016-04-15 15:39\nZein zoragarria den ongi eginiko pornografia. Baina tamalez zenbat dagoen kalitate eskasekoa eta errespetu gutxikoa….


Probetarako leku, egun eta orduak. 2015eko lehen deialdia - HABE - Eusko Jaurlaritza - euskadi.eus\nEmandako testuak irakurri ondoren, azterketariak zenbait egiteko burutu beharko ditu. Alde batetik, azterketariak frogatuko du ulertzen duela testuen esanahi orokorra, ideia nagusiak nahiz bigarren mailakoak edo xehetasunak, edota espresuki testuan adierazten ez diren ideiak, hala nola komunikazio-xedea, idazlearen jarrera, ikuspuntua edo iritzia, besteak beste. Ariketak honelakoak izan daitezke: aukera anitzeko galderak, erantzun laburrekoak, egia/gezurra erakoak, testu-zatiei dagozkien ideiak aukeratu, lotura egokiak egin, testua ordenatu, laburtu, ideiak edota paragrafoak lotu.\nBestalde, zenbait testu azterketariaren sintaxiaren eta lexikoaren erabilera neurtzeko izango dira. Horretarako, hainbat ariketa-modu jarriko dira: azpimarratutako hitzen sinonimoak jarri emandako testuan, aukera anitzekoen bidez lexikoa aukeratu, hitz eratorri eta elkartuak erabiliz testuak berridatzi, aukera anitzen bidez egitura sintaktikoak osatu, proposatutako esaldien baliokideak eman edota egitura koherenteak sortu testua osatzeko.\nGuztira, 20 puntu izango dira, eta gainditzeko 10 puntu lortu beharko dira. Probaren iraupena eskatutako egitekoa egoki betetzeak beharrezkoa duen neurrikoa izango da; eta beti ere, 60 minutukoa.\nAzterketariak gutxienez 300 hitzeko testu bat edo 180 hitzeko bi testu idatzi beharko ditu. Hainbat idatzi-mota gauza ditzake: iritzi-artikulua, gutuna, proposamena, laburpena, eskaera, informazio-orria… Eskatuko zaion egitekoaren egoera, gaia, testu-generoa, erabilera-esparrua, enuntziatzailearen eta hartzailearen rola eta xede komunikatiboa zehaztuko zaizkio. Idazlanaren ebaluaziorako kontuan hartuko da: 1) testuinguruarekiko eta testuarekiko egokitasuna; 2) koherentzia eta kohesioa eta 3) hizkuntz baliabideen zuzentasuna eta aberastasuna. Ebazpen honen 12.4 oinarrian xedatutakoari jarraiki, zati honek 30 puntu izango ditu gehienez eta gainditzeko 15 puntu lortu beharko dira, eta gainera, ezinbestekoa izango da zuzentasunean nahikoa izatea. Probaren iraupena 90 minutukoa izango da.\nEskainitako izenburua ez da kontuan hartuko.\nEskutitz zein inprimaki erako testuetan (ohar, e-posta, eskabide-orri…) hasierako agurretik hasi eta amaierako agurrean amaituko da kontatzen. Beraz, ez dira zenbatuko igorle zein hartzailearen datu hutsak (izen-abizenak, helbidea…). Datari dagokionez, lau hitz zenbatuko dira gehienez.\nSortutako testuari erreparatuko zaio soilik. Beraz, proposaturiko egoera komunikatibotik hitzez hitz kopiatutako esaldiak ez dira kontuan hartuko.\nHitz-elkarketak: hitz bakar bezala zenbatuko da, kontzeptuak berak adierazten duen bezala.\nAraua bete gabe idatzitako hitzak zuzen idatzita baleude bezala zenbatuko dira.\nZenbakiak hitz bakar bezala zenbatuko dira.\nAzterketariak kultura orokorreko gaien inguruan grabatuta entzungo dituen testuen ulermena frogatu beharko du, egingo zaizkion zenbait galderari erantzunez. Grabazioak behin edo bitan entzungo dira entzungai motaren arabera eta azterketariak denbora jakin bat izango du grabazioa entzun aurretik galderak irakurtzeko. Testuko ideia nagusia, informazio garrantzitsua edota xehetasunak ulertu beharko ditu. Era berean, informazioa eta iritzia bereizi edo ondorioak ere atera beharko ditu. Hainbat egiteko mota erabil daiteke: aukera anitzekoak, egia/gezurra erakoak, erantzun laburrekoak, esaldiak osatzekoak, taulak osatzekoak edo loturak egitekoak. Zati honek 20 puntu izango ditu denera, eta gainditzeko, 10 puntu lortu beharko dira, gutxienez. Probaren iraupena eskatutako egitekoa egoki betetzeak beharrezkoa duen neurrikoa izango da; eta beti ere, 25 minutu ingurukoa.\nAzterketariak elkarrizketa bat izango du aztertzaileekin edo beste azterketari batekin. Atal honek bi ariketa izango ditu:\nAzterketariak aurrez prestatutako egiteko bat gauzatzea. Aztertzaileek gai bat eskainiko diote azterketariari presta dezan. Horretarako, testu-aipamenak, elementu grafikoak edo irudiak eman dakizkioke azterketariari egitekoa prestatzeko. Azterketariak 20 minutu izango ditu azaldu beharreko gaia prestatzeko, eta 5 minutuz hitz egitea eskatuko zaio aztertzaileen aurrean. Epaimahaiaren aurrean gaia garatzeko gidoiaz balia daiteke, baina ez da onartuko aldez aurretik prestatutako testurik irakurtzea. Tarteka, aztertzaileek gaiaren inguruan egin ditzaketen galderei ere erantzun beharko die azterketariak.\nArgazki edo beste elementu grafikoez baliatuz, bat-bateko elkarrizketa aztertzaileekin edo beste azterketari batekin. Bat bateko elkarrizketak 10 minutu inguru iraungo ditu (azterketari bakoitzak 5 minutu).\nBi ariketen kalifikazioak gehienez 30 puntu izango ditu eta gainditzeko 15 puntu lortu beharko ditu.\nMintzamenaren ebaluaziorako kontuan hartuko da: 1) testuinguruarekiko eta testuarekiko egoki jardun duen; 2) azalpenean zein elkarreraginean diskurtsoa koherentea, argia, jarioduna eta ongi ahoskatua den eta 3) hizkuntz baliabideetan zuzentasuna eta aberastasuna adierazi duen.\nAzterketak bi eremu ezberdinetan gauzatuko dira: trebetasun hartzaileak (irakurmena eta entzumena) euskaltegietan egingo dira, eta trebetasun sortzaileak (idazmena eta mintzamena) lurraldeka, barruti bateratuetan.\nIdazmena eta mintzamena neurtzeko probak bi egunetan egingo dira: batean idazmen-proba; eta, bestean, mintzamenarena.\na) 3. mailako proben kalifikazioak honela emango dira:\nIrakurmena 20 10\nIdazmena 30 15\nEntzumena 20 10\nMintzamena 30 15\nIdazmenari dagozkion 30 puntuak honako ponderazio-taularen arabera banatuko dira: egokitasuna, %20; koherentzia, %20; kohesioa, %20; aberastasuna, %20 eta zuzentasuna, %20. Hala ere, proba gainditzeko, ezinbestekoa izango da zuzentasunean nahikoa izatea.\nMintzamenari dagozkion 30 puntuak honako ponderazio-taularen arabera banatuko dira: egokitasuna, %20; koherentzia eta kohesioa, %20; jariotasuna, %20; aberastasuna, %20; eta zuzentasuna, %20. Hala ere, proba gainditzeko, ezinbestekoa izango da zuzentasunean nahikoa izatea.\nIrakurmena: Gai / Ez gai\nIdazmena: Gai / Ez gai\nEntzumena: Gai / Ez gai\nMintzamena: Gai / Ez gai\nGuztira: Gai / Ez gai\nAzken eguneratzea: 2015/01/21


Serbiak alerta gorenean jarri ditu mugako militarrak | Mundua | Berria\nSerbiak alerta gorenean jarri ditu mugako militarrak\nPristinak Polizia bidali du serbiarrak gehiengoa diren Kosovoko mugako herrietara. Azken egunetan, serbiarrek errepideak trabatu dituzte, ibilgailuetan Kosovoko matrikula jartzera behartu dituztelako.\nKosovoko Polizia, Serbiarekiko muga zaintzen. / VALDRIN XHEMAJ/EFE Tamaina handiagoan ikusi\nAstebete da Serbiaren eta Kosovoren arteko tentsioa lehertu dela. Azken aurrez aurrekoa eragin duen auzia ez da berria. Serbiak urteak daramatza Kosovon erregistratuta dauden eta herrialdean sartzen diren ibilgailuen matrikulak Serbiakoekin aldatzen. Izan ere, Belgradek ez du onartzen Kosovo estatu independente gisara, eta bien arteko muga «oztopo administratibo eta behin-behinekotzat» dauka. Joan den astean, ordea, urrats bera egin zuen Kosovok, eta agindua eman zuen herrialdean sartzen ziren eta Serbiako matrikula zuten ibilgailuei matrikulak aldatzeko. Urrats horrek, baina, mugan bizi eta Kosovon gutxiengoa diren serbiarren haserrea eragin zuen, eta, protesta modura, errepideak oztopatu zituzten. Manifestazioei erantzunez, Pristinak Polizia bidali zuen mugara.\nSerbiako presidente Aleksandar Vucicen haserrea eragin du Pristinaren erabakiak, eta alerta gorenean jarri ditu mugako militarrak. Horrez gain, ohar egin dio NATO Ipar Atlantikoko Itunaren Erakundeari, eta 24 ordu eman dizkio Kosovoren aurkako neurriak hartzeko: «NATOk ez badu ezer egiten, Serbiak egingo du».\nEBko diplomaziaburu Josep Borrellek tentsioaren gorakadaz ohartarazi du, eta nabarmendu ez dutela onartuko «probokazio ekintzarik». Hain zuzen ere, Kosovo, Montenegro eta Serbiara joatekoa da bihar Europako Batzordeko presidente Ursula von der Leyen.


Nekazarien haurren lotsa –\nKimetz Arana Butroek Argia aldizkarian.\nOraindik orain nekazari familietako gazteek beren jatorria aitortu eta etxekoaz hitz egiteko lotsa dute.\nLanbide desberdinak eskolara hurbiltzeko Ikas2deak proiektuaren bidez, urtero EAEko dozena bat ikastetxetara joateko aukera dut. Elikaduraz eta nekazaritzaz ari garela, hirian edo herri txikian oso desberdina izaten da sortzen den ikasleen motibazio eta lotura.\nAraban hainbeste nabaritu ez dudan arren, kaxero, borono edo aldeano hitzen karga handia da oraindik Bizkaia eta Gipuzkoako herri txikietan. Baserriko gazteek eskolan beren bizipen edo gogoak isiltzeko erabakia egoera honen isla da.\nHirietan berriz, erabatekoa da jaten dugunarekiko ezezagutza. Bilbo inguruko gazteek ez dakite Idiazabal gazta zein den. Erraza da beraz jabetzen, gertuko, sasoiko, fresko edo kimikorik gabeko elikagaiak bereiztea ezinezko dela haientzat.\nBatak zein besteak badute elkarrekiko lotura. Jendarteak ez badio jaten duenari garrantzirik ematen, janari ona sortzen duenak nekez baloratuko baitu bere lana.\n“Baserriko gazteek eskolan beren bizipen edo gogoak isiltzeko erabakia egoera honen isla da. Hirietan berriz, erabatekoa da jaten dugunarekiko ezezagutza”\nIparraldean aldiz nekazari izatearen harrotasuna handitu den irudipena dut. Azken hamarkadan nekazariek sortutako hurbileko komertzializazio sareek, elikagai eraldaketan izaniko hazkundeak eta elikagai osasuntsua jateko jendearen nahiak, sektorea balorizatu eta ikusgarri egin baitute.\nSentsibilitate horren adierazgarri da Hendaia bezalako hirian, udalak 20 hektareako lur saila erosi, hirigintza planean nekazaritzarako izendatu eta bertatik bertarako elikagai osasuntsuak ekoiztera bideratzea.\nGurean berriz, Meatzaldeko udaletan ez da oraindik nekazal edo elikadura sailik existitzen. Beraz merkatal zentroz inguraturik, herritarren janaria aukeratu eta eskaintzea supermerkatuen esku dago ia osoki.\nHala ere, bizi dugun estresa, kutsadura eta elikagai industrialen ondoriozko gaitzen eraginez, hemen ere handitzen ari da osasuna eta elikaduraren garrantzia.\nHorrela, gure eskualdeetan gertatzen ari den lanaren esklabizazio, prekarizazio eta uberizazioaren aurrean, eta aurreikusten den koronabirusaren ondoriozko hondamendian, nekazaritza izan daiteke duintasunez bizi, aberastasuna sortu eta sozialki zerbait baliagarria egiteko bideetako bat.\nAreago, estrategikoa izan daiteke hirietatik gertu lurra duten eta ekonomikoki odolusturik dauden Enkarterri bezalako eskualdeetan.\nHonetaz guztiaz jabetuz bada garaia konplexu zaharrak baztertu eta ditugun aukerak baliatzekoa. Nekazari, langile eta harro.


Juan Felix Derteano Oleaga – Funeraria Basaguren\nJuan Felix Derteano Oleaga\n“Derte” – Goian Bego –\nGaldakaon hil da, 2021eko apirilaren 18an, 63 urte ebazala.\nEmaztea Idoia Irazola. Seme alabak Deñe eta Iker, Gorka. Arreba Loli eta Roberto. Koiñatu Jon Koldo eta Isabel.\nLobak, lehengusu-lehengusiñak eta beste senideak.\nHileta-Meza, ASTEARTEAN hilak 20,


2020-02-07 - Goierriko Hitza : Goierriko Hitza\nPaleta Egokituko Gipuzkoako Txapelketaren bigarren jardunaldia jokatuko da bihar Legazpin\nUrbeltz pilotalekuan da hitzordua 10:00etan. Adimen urritasuna duten kirolariei zuzendutako txapelketak hamargarren edizioa du aurten\nIñigo Aldasoro (Sueskola Fundazioko zuzendaria)\n«Suarekin praktika ahalik eta errealenak egiten saiatzen gara»\nOrdiziako Susekolako azpiegiturak aintzindariak ziren orain hamar urte martxan jarri zutenean. Oraindik ere hala direla uste du zuzendariak. Barruko eta kanpoko suekin praktikak egiteko aukera dute eskolan\nIngurumen Sailak neurri zuzentzaileak eta kontrolak ezarri dizkie Ordiziako eta Zaldibiako bi enpresari, nikel emisioak antzeman ondoren\nZientzia, gaztea eta «prekarioa»\nSara Insausti zientzialari ordiziarra 'Agente inmunoterapeutikoen garapena GIB birusaren aurka' doktoretza tesia egiten ari da, EHUren Biofisika institutuan.\nAreria, euskal Broadway\nGoi mailako artistek espresiobide askotako ekitaldiak egingo dituzte otsailean zehar Lazkaon. Eñaut Elorrietak 'Irteera argiak' diskoa aurkeztuko du, gaur. Gontzal Mendibil izango da hurrena\nAhoztar Zelaieta (Kazetaria)\n«Narkotrafikoa, ustelkeria bezala, gauza arrotz bat bezala tratatzen da Euskal Herrian»\n'El narco oasis vasco' liburua idatzi eta gero, aurkezpen ugari egiten ari da Ahoztar Zelaieta kazetari eta kriminologoa. Urteotan bildutako informazioa jaso du Txalapartak argitaratutako liburuan. Egunotan Ordizian izan da.\nTtipi-Ttapa egitasmoak ibilbide eta kolaboratzaile berriak gehitu ditu\nHilean behin bisita gidatuak egingo dituzte herriko toki interesgarrietara. Olazabal eta Haztegiko ikasleek ere parte hartuko dute. Ostegunero, 10:30ean ateratzen dira plazatik\nEH Bilduk bilera egingo du Bista Alaiko bizilagunekin\nOtsailaren 11n, 19:00etan, jarri dute hitzordua, "auzoaren egoeraren berri izan eta bizilagunen beharrak jasotzea da helburu nagusia, jasotako informazioarekin auzoaren inguruko diagnosi bat egin ahal izateko".\nGaur Imanol Jazz kontzertua izango da. Eta bihartik aurrera, 'Volando juntos' haurrentzako filma eta helduentzako 'Jojo Rabbit'.\nArangoitira bisita egingo dute igandean Aizkorri mendi elkartekoek\nUrteroko legez, Aurtzaka Dantza Taldeko ikasleen eta Gozeseriko Txistularien laguntza izango dute.\nBizkerreren aurka jokatuko du Goierri Gorrik\nEuskal Ligako taldeak Getxon lehiatuko. Gainerako taldeen karteldegia ere prest dago.\nBKL-ko mutilek Azpeitian jokatuko dute eta neskek Zarautzen\nAntzizar kiroldegian bi partida jokatuko dira bihar: 16:00etan, partaidetzako junior neskena eta 18:00etan, partaidetzako junior mutilena.\nBeasain futbol taldeak Pasaian jokatuko bihar\nBeasain kirol elkarteko taldeek jokatuko dituzten partiden karteldegia prest dago.


Euskaraldia gure ikastetxeetan - - Goiena.eus\nGoieskola 2018-12-03 08:56\nElgetako eskolan txapak egin dituzte: “ahogozo eta belarrigozo”. Eskolako kanpoan kartela zintzilikatu dute, "Aho bizi, Belarriprest" abestia kantatuz. Euskaraldia irauten duen bitartean euskal musika jarriko dute eskolako sarrera eta irteeretan.\nAretxabaletako Kurtzebarri eskolan 1. mailatik 6. mailara ekintza ezberdinak egin dituzte: ikasle guztiek txapa bat daukate Hamaika egun jartzen duena. Hamaika egunetan erronka ezberdinak dituzte (gurasoekin euskara inplikatzen duen zerbait egitea, jolas orduan euskal kanturen bat egitea). Erronkak betetzen badituzte sari antzeko bat jasoko dute: zinemara joan euskarazko film bat ikustera; bizkotxo bat egin gelan. Bestalde, astelehenero udazken kantari ateratzen dira herriko azokara euskal abestien trasmisioa egiten.\nOñati Zuazolan balkoia apaindu pankartarekin eta globoekin; txapak ere egin dituzte.\nIpintzan, Errekalden ere bideoak grabatu dituzte.


Durangoko Azokan 353 nobedade eta 130 ekitalditik gora izango dira - Debagoiena - Goiena.eus\nDurangoko Azokan 353 nobedade eta 130 ekitalditik gora izango dira\nIrati Goitia 2013-11-21 16:57\nDurangoko Azokaren aurkezpen ofiziala egin dute gaur San Agustin kultur gunean. Nerea Mujikak, Gerediaga Elkarteko lehendakariak, esan du gerrikoa estutu behar izan dutela, baina azoka profesionala eta ganorazkoa egiteko esfortzu berezia egin dutela. Hala, azokan, besteak beste, 130 ekitaldi inguru eskainiko dira eta 353 nobedade egongo dira salgai.\nDurangoko Azokak abenduaren 5ean goizeko 10:30ean zabalduko ditu ateak, eta hala, lau egunez, abenduaren 8ra arte, euskal kulturalen plaza bilakatuko da Durango. Aurtengoa 48. edizioa da eta 130 ekitaldi inguru eskainiko dira aurkezpen, emanaldi, tailer, hitzaldi eta bestelako ekitaldien artean.\nLandako erakustazokan 353 nobedade egongo dira salgai: 226 liburu, 68 disko, 36 aldizkari, 5 bideo eta 18 bestelakoak. Guztira 122 partaidek (argitaletxe, diskoetxe, banatzaile, elkarte eta erakundek) hartuko dute parte, aurreko urtean baino bost gutxiagok. 238 erakusmahai egongo dira, iaz baino 15 gutxiago. "Partaide kopurua antzerakoa den arren, partaideek erakusmahai gutxiago jarriko dituzte", zehaztu du Nerea Mujika, Gerediaga Elkarteko lehendakariak.\nAipatzekoa da, baina, partaideen artean iaz egon ez ziren sei musika zigilu eta elkarte egongo direla aurten eta sona handiko sortzaileen azken lanak ere egongo direla azokan, besteak beste: Bernardo Atxaga, Joxean Agirre, Leire Bilbao eta Karmele Jaioren azkenak. Izen ezagunez gain, egile berriak ezagutzeko aukera ere egongo da.\n"Gerrikoa estutu beharra"\nMujikak adierazi du egoera ekonomikoa zaila dela, baina zailtasunak zailtasun azoka egin-egingo dela. "Gerrikoa estutu eta esfortzua handitu behar izan du Gerediaga Elkarteak. Gure aurrekontua %10 murriztu da, 60 mila euro gutxiago ditugu", azaldu du Mujikak. Zehazki, 522 mila euro inguruko aurrekontua izango du azokak eta horrekin aurrera egitea zaila izango dela esan du Mujikak, baina, euskal kulturak beharrezkoa duela azoka profesionala eta ganorazkoa izatea. Eta hain zuzen, horretan ahalegindu direla azoka inoiz baino gehiago hedatuz, besteak beste.\nGerediaga Elkarteko lehendakariak gaineratu du ezinbestekoa dela denon babesa, bai norbanako eta baita erakunde pribatu eta publikoena ere. Hain zuzen, aurkezpenean izan dira Eusko Jaurlaritzako eta Bizkaiko Foru Aldundiko ordezkariak eta euren babesa erakutsi dute. "Bizkaiko Foru Aldundian uste dugu kultura gizarte-kohesioa eraikitzeko eta sendotzeko ezinbestekoa dela. Euskaldunon nortasuna gure hizkuntza eta gure kulturarekin eraikitzen da. Horregatik berresten dugu betidanik egin dugun euskalgintza babesteko eta suspertzeko apustua", adierazi du Bizkaiko Foru Aldundiko Euskara Zuzendari Ana de Castrok. Ildo beretik mintzatu da Eusko Jaurlaritzako Kultura Sailburu Cristina Uriarte: "Durango da euskal kulturaren plaza nagusia. Azokaren beraren existentziari laguntzen dio Jaurlaritzak, azokaren funtzionamendua diruz laguntzen du-eta, baina gure zereginen parte garrantzitsuena ez da hori; baizik, azokan agertzen den produkzioa sustatzea".\nHerrialde gonbidatua, Eskozia\nEskozia izango da aurtengo herrialde gonbidatua. Bertako kultura eta hizkuntza propioa ezagutzeko aukera izango da, hala. Catrina Lexy Campbell, aktorea, antzerkigilea eta gaelikozko idazlea gonbidatu dute. Abenduaren 8an Szenatokia gunean (San Agustin kultur gunean) egingo duten mahai-inguruan hartuko du parte.\nArgizaiola saira William A. Douglassi\nWilliam A. Douglass antropologo amerikarrari emango dio Gerediagak aurtengo Argizaiola saria. Euskal diasporaren inguruko ikerketa sakonak, eta orohar, euskal kultura bultzatzen egindako lana eskertuko dio horrela elkarteak. Abenduaren 6an jasoko du saria Szenatokia gunean.\nInoiz baino hedatuago\nGaur goizean egin duten aurkezpenean izan den Durangoko alkate Aitziber Irigorasek gogora ekarri du aurten Durangoko Azoka inoiz baino hedatuagoa izango dela. Izan ere, Ahotsenea eta Irudienea guneak tokiz aldatuta, azoka herrira zabaltzea izan da helburua. "Azokak kokagunea Durangon izateaz gain, durangar izango da esangura osoz. Hori durangar guztiontzat pozgarria da", esan du Irigorasek.\nAmaitzeko, Euskal Herriko euskaltzale zintzo guztiei egin diete dei Durangora joan eta azokan parte-hartzeko.


Ion Izagirre maila erakusten – Tropela.eus bloga\nBidaltzailea:Egoitz\t 2017-02-11 Utzi iruzkina Ion Izagirre maila erakusten bidalketan\nAtzo Tropelak txiokatzen zuen moduan, lehen aldiz Ion eta Gorka Izagirre lehian izango ziren lasterketa berean baina talde desberdinetan. Gorkak Movistarren jarraitzen du eta Ionek, aldiz, Bahrain-Merida talde berrian ekin dio denboraldiari, Nibaliren taldekide moduan.\nGogoz ekin dio Ionek denboraldiari gaur erakutsi duenez. Valverde (MOV) jaun eta jabe izan bada ere Colladoko igoeran erasoa jo eta bakarrik helmugaratuz ia 3 minutuko tarteaz, Ion izan da eraso horretan jarraitu dion bakarrenetakoa. Pena murtziarraren gurpilera sartzeko aukerarik izan ez duelako eta murtziarrari gauzak zaildu ez dizkiolako. Hala ere 6. izan da helmugan Ormaiztegiko txirrindularia. Maila polita ikusi diot Ioni gaurkoan eta asko pozten nau horrek.\nGorka ere pozik izango delakoan naiz izan ere Valverde taldekideak garaipena lortuta eta anaiak denboraldiari ongi ekin diola ikusita. Gorka ere Ionen tropeltxoan helmugaratu da, 19. postuan.\nNibali ere Murtzian izan da. Gogoratu Nibalirekin batera Ion izango dela Baharein-Meridako liderra. Ez dira lasterketa askotan elkarrekin lehian izango izan ere Nibaliren helburuak aurten Giroa eta akaso Vuelta izango dira. Ion, aldiz, astebeteko lasterketez gain, aurtengoan Tourrean taldeburu bezala arituko da eta helburua sailkapen nagusiaren lehian sartzea izango du taldeak hala eskatuta. Ea ba iazko etapa garaipenaren indarrak lagunduta Tour gizon moduan ikusteko aukera izaten dugun Ormaiztegiko anaietan gazteena!\nArgazkia: Bahrain-Merida (twitter)\nBidaltzailea:Egoitz 2017-02-11 Hemen argitaratua:Analisia, Beste lasterketak, EuskaldunakEtiketak: Bahraind-Merida, Gorka Izagirre, Ion Izagirre, Movistar, Nibali, Valverde


Txertatzea: denon ahalegina, COVID-19aren aurka | OSI EZKERRALDEA ENKARTERRI CRUCES\nInicio Nabarmena Txertatzea: denon ahalegina, COVID-19aren aurka\nJoan den apirilaren 3an hasi ziren txertoak jartzen BECen. Hala, EEGko ESIko erizainek egunean beren erreferentziako eremuko ehunka pertsona txertatzeko erronka hartu zuten. Gainera, Gurutzetako Unibertsitate Ospitaleko eta Lehen Mailako Arretako erizainak –kasu honetan, baita etxeetarako irteerak egiten dituztenak ere– zentroetan hitzordua eman dieten pertsonei dosiak inokulatzen joan dira. BECen, egunero, Luis Ángel Gallo Ospitalez Kanpoko Erizaintzako zuzendariordeak eta Igone Hernández Erizaintzako koordinatzaileak koordinatzen duten taldeak erronka bat du; hots, Ezkerralde-Enkarterri-Gurutzetako ESIko, Barakaldo-Sestaoko ESIko eta Uribeko ESIko arreta-eremuetatik datozen eta adin-taldeen arabera hitzordua eman zaien pertsona ugariren txertaketa antolatzea. Herritarrak COVID-19aren aurka immunizatzeko erronka hau inoiz ez bezalakoa da. Horretarako, erizainen eta administrarien talde garrantzitsu bat dute; horiek, bada, sortzen doazen egoeretara egokitu behar izan dira eta egokitu behar dira, eta zehaztutako protokoloak betez jardun behar dute.\nBazuten, noski, lana egiteko behar den ezagutza asistentziala, baina, ezohiko egoera honetan, enpatia handia erakutsi dute eta ahalegin pertsonal itzela egin dute. Ahalegin izugarria egiten dute langile guztiek pabiloian ematen dituzten lanaldi luzeetan –goizez eta arratsaldez eta asteburuetan, baita jaiegunetan ere– eta, bien bitartean, DYAko boluntarioek hitzordua duten pertsonak gunera ondo sartzen direla kontrolatzen dute.\nEgunero BECen 6. pabilioiaren –Osakidetzaren txertatze-gune handiena– ateak irekitzen dituzten pertsona guztien iritziak ezagutzeko eta horiek egiten duten lan izugarria ikusteko, bideo-erreportaje txiki hau egin dugu.\nNoticia anteriorOsakidetzak Osasun Karpeta eguneratu du, herritarrak haien osasunaren zaintzan ahalduntzeko\nNoticia siguienteErizaintzako Jardunaldiaren balantzea Lidergoa eraikitzen


Osakidetzak informazio berria eman du azken mahai sektorialean\nOsakidetzak hainbat gairi buruzko berrikuntzak azaldu ditu: lekualdatze lehiaketa, EPE, kontratazioa zein lanbide karrera.\n2018ko azaroaren 5ean egindako mahai sektorialean, Osakidetzak hainbat gairi buruzko informazio berria eman du. Legealdi honetako 7. Mahaia izan da.\nOndorengo gaiak jorratu dira:\n2017KO LEKUALDATZE LEHIAKETA\nOsakidetzak adierazi du bere webgunean Gabonak baino lehen argitaratuko duela diplomatu sanitarioen kategoriako lekualdatze lehiaketaren destinoen esleipena. Lanpostua hartzea EHAAn argitaratzen denean gauzatuko da, beraz, aurreikusten da 2019 urte hasieran izango dela.\nAzaroko lehen hamabostaldian astero argitaratuko da gainditu duten pertsonen zerrenda, erreklamazioak konponduta dituztenena. Adierazi nahi dizuegu, epaimahaia jada biltzen ari dela erizain kategorian aurkeztutako erreklamazioak ebazteko.\nHori argitaratzen denean lehaiketaren lehen fasea hasiko da eta dokumentazioa aurkezteko epea hasiko da.\nORDAINKETA ALDI BATERAKO EZINTASUN KASUETAN\nIrailaren 1etik aldi baterako ezintasun kasuetako osagarrien %100aren ordainketa berreskuratu da. Hala ere, ordainsarian ez da aplikatuko dagokion Dekretua argitaratu arte. Argitaratu ostean erregulatuko eta ordainduko da pairatutako gutxitzea.\nOsakidetzak ordainketa negoziatzeko eskaintza jarri du mahai gainean; emergentzietako osagarriarena, erizaintzarako koordinaziorako osagarria eta txandartekoaren errekonozimendua. Horrek, neurri batean SATSE Erizaintza Sindikatua urte luzez salatzen ari den injustizia konponduko luke.\nAzaroaren amaiera eta abenduaren hasiera artean lanbide karreraren 2011ko deialdiaren mailen behin-betiko esleipena argitaratuko da.\nOsakidetzak 2019ko aurrekontuetako partida bat sortu du deialdi horretako aitortutako mailak ordaintzen hasteko. Osakidetzak konpromisoa hartu du lanbide karrerako deialdi berriei berriro ere ekiteko zirriborroa aurkezteko.\nGogoratu beharra dago atzerapenen ordainketa epaileen esku dagoela Auzitegi Gorenaren ebazpena atera arte. Mobilizazioekin jarraituko dugu Osakidetzak zorra bere gain hartu dezan, 2011ko deialdiaren paralizazioaren ondorio gisa.\nOsakidetzak 50.820 eskera jaso ditu. Horietatik 9.934 erizaintza kategorian, 418 emaginetan eta 1.216 fisioterapeutenean. Hiru hilabete barru jarriko dela martxan aurreikusten da.


Gutaz - Ikasgiltza\nIkasgiltza 1986an sortu zen Bizkaiko Irakaskuntza Kooperatiben Federazioan du aurrekari hurbilena, eta aitzindariak izan ziren mota horretako federazio bat eratzen, eta, ondoren, 1989an, Euskadiko Unibertsitatez Kanpoko Unibertsitatez Kanpoko Irakaskuntza Kooperatiben Federazioarekin, irakaskuntza-kooperatiben arteko kohesio eta batasun handiagoaren beharraren ondorioz. Horri, gainera, eragin eta parte-hartze handiagoa izatea komeni da. Sektore sozialak eta instituzionalak, nortasun propioarekin eta ordezkaritza izateko beharrarekin batera\n2010eko urtarriletik aurrera, IKASGITLZA Irakaskuntza Eleaniztuneko Kooperatiben Federazioa izena hartu zuen.\nIkasgiltza elkartea irakaskuntzako kooperatiba laikoek osatzen dute, eta mugaketa geografikoa Euskal Autonomia Erkidegoa da. Zerbitzu publikoaren orientazio argia du, eta kooperatiba federatuak eta, oro har, euskal hezkuntza-sistema hobetzen laguntzen du. Horiek guztiak kooperatiben hiru elkarte-modalitateen arabera antolatzen dira: 7 guraso-kooperatibak dira, 5 lan elkartuko kooperatibak dira (langileak bazkideak dira), eta 3 kooperatiba integralak dira (bazkide langileak, familiak eta ikasleak dira).\nFederazio independentea da, inongo proiektu politiko edo iritzi talderekin lerrokatuta ez dagoena, bere jarduna gizarte eredu kooperatiboan oinarritzen duena, jarrera irekia, parte-hartzailea, plurala duena, eta erreferentzia espazial europarra duena.\nSortu zenetik, Ikasgiltza hezkuntza-munduan alternatiba argi gisa nabarmendu nahi izan da.\nIzaera alternatibo hori bere zentro elkartuen espezifikotasunak berak ematen dio, mundu konplexua kooperatibistekin integratzen baitu, eta horrek zerbitzu publikoaren orientazio argia dakar.\nGaur egun, Irakaskuntza Kooperatiboko 15 ikastetxe daude (10 Bizkaian, 3 Gipuzkoan eta 2 Araban), 11.000 ikaslerekin.\nIkasgiltza osatzen duten kooperatiba-zentroek irakaskuntzaren kalitatearen aldeko ahaleginak eta lanak batzen dituzte, eta teknologia berriak txertatzen dituzte oro har, eta profesionalen eskura jartzen dituzte beren lana garatzeko behar dituzten baliabideak. Horri esker, ingurune egokia sor daiteke, eskola-komunitatearentzat erakargarria izango den hezkuntza-proiektu bat gara dadin.\nAlde horretatik, ziur gaude gure eredua baliagarria dela eta ezaugarri egokiak biltzen dituela Hezkuntza Sistemaren erreformatik eta Euskadiko gizarte-inguruneak sortzen dituen premietatik sortzen den etorkizuneko erronkari aurre egiteko.


HEZKIDETZAN ESKU HARTZEN talde-bloga: 2020-12-06\nEmakumearen presentzia eta ekarpenak\nGure lekua, hitza, balioa, ongizatea, zilegitasuna eta autoestimua berreskuratzeko hasi behar gara edota jarraitu emakumearen presentzia aldarrikatzen eta egindako ekarpenak plazaratzen, hauxe da onartu behar dugun egi bakarra.\nHemen daukazue webgune interesgarri bat\nAstean zehar jorraturiko ideia edo kontzeptu garrantzitsuenekin hitz-hodeia hau osatu dut:\nGustatu zait bideoetan azaltzen dena erraz ulertzen delako, emakumeen ekarpenak azaltzen ditu. Aurreiritziak eta estereotipoak oraindik kalte handia egiten dizkigute, gazteen artean galdetuko bagenu esango lukete berdintasuna lortuta dagoela baina horren azpian matxismoa lanean jarraitzen du. Hezkuntzan emakumeak nahiz eta gehiengoa izan patriarkatuaren menpe jarraitzen dugu.\nEroen moduan ibili naiz euskal emakume aitzindari bat edo emakume sortzaile baten bila eta konturatu naiz beti gertu eta ondoan egon direla. Adibidez Catalina de Erauso y Pérez de Galarraga hain zuzen ere, nire gurasoen etxe ondoko kaleari bere izena jarri zioten.\nNiretzako bere ekarpen nagusia emakume trasngresora eta ausarta, gizonez jantzita, bere garaiko arauei aurre egin zien, arrakasta izan zuen eta ezagutua izan zen.\nFeminismoa eremu hezitzaileetan eta jendartean lantzeko erronka nagusia matxismoaren sustraiak gure bizitzan, kulturan, hezkuntzan ere oso errotuta daudela eta honekin apurtzeko indarra, ausardia eta lana egin beharko dugu datozen urteetan. Nola? Sentsibilizazio kanpainak, formakuntza, testu liburuak eraldatuz. Gure zelulek egia dakite eta bide honetan gure gorputzarekin birkonektatzea eta kasu egitea funtsezkoa da.\nHemen bideotxo bat animoak altxatzeko\nETIKETAK #Adriana, Emakumeak protagonista\nEuskal emakume aitzindarien artean June Fernandez aipatzea aukeratu dut. Sareetan Mari Kazetari gisa ere ezaguna da June. El País, eldiario.es eta Diagonal agerkari digitalean kolaboratu du urtetan zehar. Baina bere ekarpen nagusia Pikara Magazine sortu eta zuzentzea izan direla esango nuke.\nHorretaz gain, 10 ingobernables: Historias de transgresión y rebeldía liburua publikatu berri du. Oso liburu interesgarria.\nAste honetan landutakoa eremu hezitzaileetan lantzeko erronkak ugari dira. Gutxi batzuk aipatzearren:\nEmakumeen lorpenak aitortzea; egunerokotasunetik hasi eta historiari dagokionean. Ikastetxeetan, adibidez, curriculumean emakumeen ekarpenak txertatzea.\nEmakumeak kudeaketan parte hartzera animatzea: ikastetxearen organoetan besteak beste (ikasle zein irakasleak).\nGizonek dituzten pribilegioen jatorriak biistan jartzea eta horien inguruan hitz egitea, uko egitearen beharraz kontzientzia har dezaten.\nPatriarkatuak inposatzen dituen mekasnismoak identifikatzea, ondoren desegiten hasteko.\nIkastetxean eredugarriak diren emakumeen presentzia bermatzea.\nBukatzeko, iazko ikastarokide baten ekarpena gomendatzea: Haizea Careagaren Emakumeen presentzia eta ekarpenei buruzko hausnarketa. Asko gustatu zait EmaRock proiektua aipatu izana.\nETIKETAK #LauraM, Emakumeak protagonista\nIstorio bakarraren arriskuak\n"Feminismoa min bat da. Jakin-min bat. Jakintza bat. Jabetza bat. Ahalduntze bat. Boteretze bat. Izan neska izan mutil izan emalume izan gizon izan zernahi izendatu gaituztela. [...] Krak horiek, min horiek, lurrikararen erreplikahoriek sentitzen dituzu? Feminismoak ematen dio zentzua lurrikara horri guztiari. Eta ulertu egiten duzu zer ari den gertatzen, eta leku bat ematen dizu munduan, leku eder bat desikasi, deseraiki eta zeure buruaz beste bat egiteko" Lorea Agirre Dorronsoro (2017)\nZeuru buruaz beste bat egiteko, besteekin, sarean. Nork ez du nahi hau bere ikasleentzat.. bere buruarentzat.. bere senideentzat... Lorea Agirrek hau Chimamanda Ngozie Adichieren Guztiok izan beharko genuke feminista liburuaren itzulpenaren hitzaurrean idatzi zuen. Ngoziek ederki kontatu zigun istorio bakarraren arriskuak zeintzuk diren:\nNiretzat bereziki adierazgarria izan zen Feminismos Reunidos (tribial feminista bezala ere deitua) jolasera lehen aldiz ibili nintzen eguna. Mugimendu feministako kideak ginen lauen artean jolastu genuen eta eizugarri kostatu zitzaigun lehen "gazta zatia" bera ere lortzea. Izugarria da gure istoria zenbat ezabatu den. Aste honetako irakurgaiak aztertu eta talde ekarpenak begiratu ostean (hurrengo Nagorek egindako hau gomendatzen dut aurreko ikasturteetatik, HERstoria hitza hona ekartzeko), hau da sortu dudan hitzen odeia:\nVirginia Woolfek egindako haimaka ekarpenen artean, hona hurrengoa ekarri nahiko nuke:\nHorretaz gain, Alicia de Blasek bideo honetan azaltzen duen bezala, oraindik ere berdina gertatzen ari da. Eta ez hori bakarrik, patriarkatuaz gain, neoliberalismoak eta arrazismoak ere trikimailu berdinak erabiltzen ditu,ez dezagun ahaztu, pribilegioek sortzen dute desparekotasuna, ez aniztasunak. Alicia de Blasen bideoa hemen.\nAmaiatzeko, gure inguruan dauden emakume iraultzaile bakarra aukeratzea asko ostatu zaidanez, gure egoitzetako baldintzak hobetzeko urteak daramatzaten emakumeak azpimarratu nahiko nituzke (Ainhoa Menéndez Llamosas, Marina Costa Bonome, Aitziber Tolosa Contreras, Verónica Aguado Otero...), makina bat izen atzean dituen iraultza berdea. Onintza Irureta Azkunek idatzitako BERDEA DA MORE BERRIA liburuan jasotzen dira Bizkaikoen testigantzak, ez dezagun ahaztu, zaintza erdigunean jarri arte eta zaintzen kate globalaen inguruan aritu arte, emakumeon iraultzek zentzua galduko dutela. Eskolara ere zaintza ekarri behar dugu: norberaren zaintza, elkarrekiko zaintza eta ingurunean (etxea/eskola/kalea) eta naturaren zaintza.\nETIKETAK #Amaia #mamayaku, Emakumeak protagonista\nHistorian, emakumea da protagonista ez dena, agertzen ez dena, anonimoa eta ikusezina dena…\nHistorian zehar zientziek, erlijioek eta ideologiek emakumeen bazterkeria babestu izan dute. Biologismoaren izenean, askotan justifikatu dira gizonen eta emakumeen arteko desberdintasunak.\nNahiz eta emakume askok historian zehar borroka egin duten desorekan eta desberdintasunean oinarritutako paradigma horren aurka, nahiz eta ekarpen hainbat arlotan egin duten, ez digute inoiz haiei buruzko ezer kontatu, isilpean mantendu izan dira. Gizonek kontatu digute historia, haren historia gizatiaren historia bihurtuz.\nPresentzia eta protagonismoa identitateari, botereari eta autoritateari lotuta daude. Presentzia eta protagonismo gabe, emakumeak objektu bihurtu dira eta beharrezkoak izan dira urteak subjektu izatera iristeko.\nPatriarkatuak funtsezko hiru mekanismo erabili ditu emakumeak bizitza publikoan ez agertzeko eta, ondorioz, egin dituen ekarpenak ezkutatzeko: androzentrismoa (gizona gauza guztien neurria, erreferentea izatea da), sexismoa (emakume izateagatik jasotzen den diskriminazioa iraunkortzen duten jarrerak eta tratu hierarkikoa), eta ezagutzaren jabetza kentzea (gizonak emakumearen lorpenez jabetu dira edo bere izenpean agertu dira).\nEmakumeek merezi duten lekuan jartzeko unea iritsi da! Emakumeek merezi duten balorazioa emateko unea iritsi da! Emakumeek merezi duten boterea eta autoritatea eskuratzeko unea iritsi da!\nEuskadin, iraganean eta egunez, espazio publikoa okupatzen duten emakume asko daude, eta "agintariak" dira bizitzako hainbat esparrutan.\nEmakume horietako bat Bertha Gaztelumendi Caballero da, eta haren bizitzak atentzioa eman dit, beti lanean aritu baita giza eskubideen eta emakumeen berdintasunaren alde.\nBertha Gaztelumendi Caballero (Irun, 1962) gipuzkoar kazetaria, dokumentalen zuzendaria eta Euskal Herriko Unibertsitateko (UPV-EHU) Giza Eskubideen eta Botere Publikoen Katedran ikertzailea da. EHUn ikasi eta EITB eta Emakunderako lan egin du.\nBertha Gaztelumendi Euskal Herriko Unibertsitateko (UPV-EHU) Informazioaren Zientzian graduatu zen eta Bake Ikasketak eta Gatazkak Ebasteko masterrak egin zituen Bradfordeko Unibertsitatean, Ingalaterran.\nEuskal Herriko zenbait komunikabideetan lan egin zuen: Latinoamerikan korrespontsala izan zen 2003. urtetik 2010. urtera EITB telebistan. Justizia saileko Komunikazio eta Prentsa arduraduna izan zen, baita Eusko Jaurlaritzako Lan eta Gizarte Segurantza saileko eta Emakumearen Euskal Erakundeko, Emakunde, arduraduna.\n2012an “Mariposas en El Hierro” dokumentala estreinatu zuen, Euskal Herrian ardaztuta. Bertha Gaztelumendik hausnarketa-dokumental honi buruz hauxe esan du: “indarkeria mota desberdinei buruzko gogoeta da, non emakumearen papera aldarrikatzen den gatazken konponketan eta gizartearen eredu berrien sormenan”.\n“Nigar franko egingo zuen aitak” dokumentala 2014an aurkeztu zen. Honek Guda Zibilari eta eduki zituen ondorioei buruz hitz egiten du, lehengo pertsonan kontatuta dago Gipuzkoako herrixkako (Villabona) biztanleengatik, garai horietako gatazkak bizi zituztenengatik.\nNuria Casalekin “Las buenas compañías” zuzendu zuen. Dokumental horrek jorratzen ditu Errenterian 1975tik egon ziren borroka feministak, hor 350 emakume baino gehiago espetxeratuta egon ziren adulterioa, abortua eta prostituzioagatik.\n2015ean Errenteriako Laburmetraien XX. Jaialdian “Labur Dokumental Onenaren atalean” saria eskuratu zuen.\n“Volar” dokumentalaren zuzendaria eta gidoilaria da eta Donostiako Zinema Jaialdian aurkeztu zuen, 2017an. Dokumentalak genero-indarkeriagatik tratu txarrak jaso dituzten adin eta lan desberdinetako bederatzi emakumeen bizitza kontatzen du.\n"Atzerriko dokumental onenaren" saria, Annual Copenhagen Film Festivalen, 2019an. 14, Volar dokumentalak irabazi zuen.\nBertha Gaztelumendi indarkeriari buruzko zenbait txostenen egilekidea da: “Necesidades, obstáculos y buenas prácticas en los itinerarios de salida de la violencia de género, desde la experiencia de mujeres del área rural de Araba, ARGITUZ”, 2012an edo “Manual de divulgación sobre la realización de proyectos de recuperación de la memoria de la convivencia, Diputación Foral de Gipuzkoa”, 2015ean, besteak beste.\nGiza Eskubideen eta Botere Publikoen Katedran ikertzailea da, Euskal Herriko Unibertsitatean (UPV-EHU). Giza Eskubideen Elkarteko kidea da ARGITUZ elkartean.\n2019an, "Ez, eskerrik asko! Gladysen leihoa" dokumentala zuzendu zuen.\nMarian Morenok bere artikuluan “la historia de la humanidad en femenino" dio: “Gizateriaren historia, oro har, maskulinoan kontatu da; izan ere, Gizonezkoaren Historiaz hitz egin ohi da gizateria osoari buruz hitz egiteko. Gerra, botere, konkista, inbasio, aberriaren guraso eta abarren historia izan da. Badira urte batzuk unibertsitateko emakumeek historia femeninoan ere kontatzea erabaki dutela, eta, horiei esker, testuliburuen historian erabat isildu diren emakumeak aurki ditzakegu.”\nHistoria emakumeen ikuspuntutik berridatzi behar da, eta emakumeek bizitzako esparru guztietan egin zituzten eta egiten ari diren ekarpenak argitara atera behar dira.\nHorretarako, Hezkuntza sistemarako erronkak diren II. Hezkidetza planaren bi helburu hauek aipatu behar dira:\nEmakumeen jakituria eta ekarpen sozial eta historikoa diziplina guztietan txertatzea. Planak dioenez: “Emakume asko dira eta izan dira historia aldatzen lagundu dutenak eta beren diziplinen barruan erreferente handiak izan direnak. Haiek berreskuratzeak, ikusgai egiteak eta gure ikasleei ezagutzera emateak ezabatu egiten du errealitatearen parte hori ezkutatzean sortzen zen genero-joera, baina gainera, erreferente femeninoak sortzen ditu neskentzat, baita mutilentzat ere”.\nBerdintasuna sartzea ezkutuko curriculumean eta ageriko curriculumean. Planaren hitzetan: “Ageriko curriculumetik kontua izango litzateke, besteak beste, hezkuntza-sisteman ezartzen diren edukien berrikusketa egitea, tradizioz femeninoak izan diren eta ikusezin bihurtu diren esferak sartzeko… Ildo horretan, behar-beharrezkoa da testuliburuek hizkuntza eta irudi inklusiboak txertatzea eta jakintza-arlo guztietan erreferente diren emakumeak barnean hartzea.”\nKonbentzituta nago hezkidetza dela emakumea ageriko egiteko bideetako bat, ezkutukoa esplizitua eginez, emakumeak curriculumean integratuz, txikitatik desberdintasunak eta diskriminazioa saihestuz, patriarkatuaren mekanismoak identifikatuz eta ikasleei kontziente eginez.\nEskola hezkidetzaileak gizarte-eredu bidezkoagoa eta berdintasunezkoagoa sortzen lagun dezake.\nBLOGEAN EGINDAKO EKARPENAREN GOMENDIOA\nGomendatu nahi dut Nagorek blogean egindako ekarpena, oso ondo azaldu duelako historia berridazteko beharra emakumeen ikuspuntutik. Bere ekarpenean agertzen den bideoa, Arantza Urretabizkaiarena, interesgarria iruditu zait.\nETIKETAK #Lola, Emakumeak protagonista\nBERDINTASUNERANTZ AURRERA EGITEN!!\nEMAKUMEEN EKARPENAK BALORATU DITZAGUN\nFESTA PAREKIDEETARAKO GAKO BATZUK


Ekainberrik Rock Art Network (RAN) sarearen III mahai inguruan parte hartu zuten adituen bisita hartu zuen | Ekainberri\n11 December, 2019\tby Ekainberri\tin Ekainberri museoa\nRock Art Network (RAN) sarea Getty Conservation Institute erakundearen ekimenez sortutako lan sare bat da eta alor desberdinetako 33 profesionalek osatzen dute, guztiak labar artearen arloan aritzen direnak eta Ozeaniako, Amerikako, Europako eta Asiako hainbat herrialdeetatik datozenak. Aurten sarearen hirugarren mahai ingurua ospatu da.\nSarearen helburu nagusia talde lanean aritzea da, labar artearen balioa ikustarazteko eta bere hauskortasunagatik ordezkaezina den altxor kultural berdingabe bezala ezagutzera ematea. Sarearen oinarria 2005etik Afrika eta Australian eginiko tailerretan garatu duten lanari esker sortutako lau zutabeak dira : kontzientziazio publiko eta politikoa, kudeaketa sistema eraginkorrak, kontserbazio fisiko eta kulturala eta komunitateen parte-hartzea.\nSarearen inguruko informazio gehiago izateko: www.bradshawfoundation.com/rockartnetwork\nSarearen mundu mailako III mahai inguru honen antolatzailea Altamira Museoa (Kantabria) izan da, aurtengo gaia labar artearen kontserbaziorako tresna gisa erreprodukzioen erabilera izan da.\nLabar artearen gaiak lantzen dituen talde multidisziplinarra da, mundu osoko eta arlo desberdinetako 26 espezialista gerturatu ziren Zestoara urriaren 21ean. Ekain Fundazioko ordezkariak ongietorria eman zieten eta Ekainberriko erreplika eta Euskal Herriko Labar Artearen Erakusketa bisitatu zituzten, “egonaldi arrakastatsu” batean.\nRock Art Network lansarearen III mahai inguruan partehartzaileen bisitako familia argazkia\nEkain kobatik 600 metrora dagoen Ekainberriren ibilbide onaren erakusle, pasa den urriaren 21n, labar artearen ikerketan eta zabalkundean lanean diharduten mundu osoko 13 herrialde desberdinetatik zetozen maila goreneko 26 ikerlari izan ziren Zestoan.\nChauvet eta Lascaux (Frantzia) koben erreprodukzioetan, Altamirako Neokoban (Kantabria) eta El Castillo y las Monedas (Kantabria) kobetan bisita teknikoak egin ostean, urriaren 21ean Ekainberri izan zuten jomuga.\nEkainberriko ordezkariek Zestoan jaso zituzten bisitariak eta oinez elkar egin zuten bidea Ekainberriraino. Bertan taldeari ongietorria emateko zain zeuden Maria Jose Telleria, Gipuzkoako Foru Aldundiko Kultura Saileko Zuzendaria eta Ekain Fundazioko idazkaria, Carlos Olaetxea Gordailuako (Gipuzkoako Ondare Bildumen Zentroa) zuzendaria eta Juanjo Aramburu, Ekainberriko kudeatzailea.\nJarraian Ekainberriko proiektuaren garrantzia ulertzeko parada izan zuten. Erreplika bisitatu ahal izan zuten bertako lantaldearen eskutik, Ekaingo ondarea eta beraien interesa pizten zuten erreplikaren ezaugarriak bertatik bertara ezagutuz. Jarraian, Ekainberrin bertan, Euskal Herriko Labar Artearen erakusketa bisitatu ahal izan zuten eta gure lurraldea labar artean zein emankorra izan den ezagutu.\nEkainberriko lan taldea Rock Art Network (RAN) sarearekin harremanetan jarraitu du bisitak sortutako inpresioak jasotzeko. Besteak beste, taldeak bereziki ondo baloratu zituen erreplikak bisitariari eskaintzen dion sentsazioen esperientzia: isiltasuna, argiztapena eta sonorizazioa. Zestoatik Ekainberrira oinez egin behar den ibilbideak ere aipamen berezia izan zuen, erreplika kokatuta dagoen ingurunearen garrantzia ulertzen laguntzen duelako.\nLau kontinentetatik iritsitako ikerlari, irakasle, kudeatzaile edo zinema ekoizleak izan ziren bisitarien artean.\nIkerlari hauen bisitaren ostean Ekainberrik harremanetan jarraitu du talde honetako zeinbait kiderekin eta abenduaren 3an Ekainberri bisitatzeko beste hitzordu bat itxi zen. Kasu honetan Errusiako Ural mendilerroan (Shulgan Tash natura-erreserban) kokatua dagoen Kapova haitzuloaren edukia musealizatzeko proiektuan lanean diharduen lantaldea izan zen Zestoara hurbildu zena. Errusian garatu nahi duten proiektuan lagungarri izateko, Ekainberriko erreplika eredutzat hartu nahi dute eta bere ezaugarriak aztertu. Kapova koba 1950. urtean aurkitu zen eta Otto B. Bader arkeologoak ikertu zuen. Madeleine Aroko margoak gordetzen ditu eta bere aurkikuntza oso garrantzitsua izan zen, Iberiar Penintsulatik, Italiatik eta Frantziatik kanpo aurkitu zen Paleolitoko labar artedun lehen kobazuloa izan zelako.\nEkainberri 2008an zabaldu zenetik, ibilbide oparoa izan du urteetan garatu zen proiektuak. Argi geratu da koba originala publikoari ixtea erabaki zuzena izan zela hasieratik, Ekain kobak gordetzen dituen duela 14.000 urteko labar margoen ondarea kontserbatzeko. Gainera, Munduko Ondare izendatu zen Ekain kobaren ondarearen zabalkunderako tresna izango zen erreplika bat egitearen proiektuaren arrakasta berresten dute, ez Ekainberriren bisitari kopuruak bakarrik (360.000 bisitaritik gora zabaldu zenetik gaurdaino), baita Rock Art Network (RAN) sarea bezalako kideen bisitak ere. Honek, Ekainberri historiaurreko museoen eta errepliken mundu mailako gorengo mailan kokatzen du, Altamira, Lascaux eta Chauvetekin batera.\nEkainberri bisitatzeko erreserba egin behar da, sarrerak online erosiz www.ekainberri.eus helbidean, 943 86 88 11 telefono zenbakira deituta, info@ekainberri.com helbide elektronikora mezu bitartez edo Zestoako herrigunean kokatzen den informazio eta sarrera salmenta bulegora hurbilduz.\nAsteartetik igandera 10:00-18:00.\nLarunbat, igande eta jaiegunetan 10:00-19:00.


Izenburua: 100 kontu ondo ezagutzeko janaria\nIdazlea: Sam Baer\nIlustratzailea: Federico Mariani eta Parko Polo\nItzultzailea: Nagore Irazustabarrena\nNutrizio eta elikagaiei buruzko dibulgazio liburu ilustratua da.\nIzenburu deigarrietatik abiatuz, hainbat informazio jakingarri eskaintzen zaio irakurleari, hala nola: jaki transgenikoei buruzko oharrak, azenarioen kolore morea, txiklearen onurak, espazioan tomateak hazteko aukerak…\nAzalpenek orrialde bat hartzen dute gehienetan, eta gainerakoetan bi orrikoa. Testuak eta irudiak elkarreraginez erabiltzen dira, azalpenak garatzeko. Ausazko irakurketa nahi ez bada, aurkibideak zuzendu lezake irakurketa, gaitegi erakoa baita.\nAzalpenak osatzeko, irudi nahiko sinple, baino adierazgarriak erabiltzen dira, eta informazio garrantzitsua eskaintzen dute, batzuetan eskema edo ideien hierarkizazioa bultzatuz (1. edo 2. mailako ideien mailaketa adierazten laguntzen dute). Ilustrazioak, oro har, koloretsuak dira, eta erakargarriak.


LIGA NAZIONALAK: 7 gizonezkoen talde 2-0eko balantzera iritsi dira - Euskal Saskibaloi Federazioa\nAlbisteak / Nabariak / LIGA NAZIONALAK: 7 gizonezkoen talde 2-0eko balantzera iritsi dira\nBi taldek Lehen Mailan eta beste bostek Bigarren Mailan denboraldiko bigarren garaipena eskuratu zuten asteburuan. Gainera, Mekalki Aloña Mendi-k 0-26ko partzial ikusgarria lortu zuen garaipena eramateko Sestaotik.\nDenboraldiko bigarren garaipenak bai Redline Mekanika TAKErentzat bai Getxorentzat.\nDonostian, Goar Artetxeren gizonek Tecnun Askatuak gainditu zuten (49-60). Tolosarrak bigarren laurdenean ihes egin ziren (24-34), baina etxekoek markagailua estutu zuten hirugarrenean (36-39). Partidua alde estutuan mantendu zen bisitariek 0-6koarekin epaia eman arte (46-58).\nEta Faduran, 69-57ko emaitza Imanol Adan-en mutilentzat, Disdira Bitxitegia ISB-ren aurrean. Beti aurretik bizkaitarrak, neurketa kontrolpean zutela zirudien hirugarren laurdenean (49-35). Baina hirukoen bidez (5) iritsi zen gipuzkoarren erremontada (58-57). Aurretik jartzea falta zitzaien David Rodriguez-en mutilei eta Getxok 11-0eko partzial ikusgarriarekin itxi zuen garaipena.\nPARTIDA HAU ESKURAGARRI DAGO GURE TWITCH KANALEAN\nAsteburuko bigarren porrota Azpeitiko taldearentzat. Ostiralean, lehen jardunaldiaren atzeratutako partiduan, galdu egin zuen Tecnun Askatuak-en aurka (44-50). Etxekoen hasiera bikaina (17-6) eta aurretik bigarren zatiko hasieraren arte (32-24). Une honetan, donostiarrek 2-15ekoarekin buelta eman zioten markagailuari eta neurketaren lidergoa mantendu zuten.\nBost etxeko taldeen garaipenak, Aloña Mendiren partzial ikusgarri Sestaon eta Askartzaren garaipena, luzapenean, La Salle ikastetxean.\nEta neurketa horretan hasten dugu. Leioztarren kontrola 25 minutuz (50-60), baina bilbotarrek buelta eman zioten 11-0ekoarekin. Hortik aurrera, berdintasun eta luzapenera iritsi zen, etxekoek bi libre huts egin eta gero. Luzapenean, bisitarien 0-7ko partziala garaipena lortzeko.\nLas Llanas kiroldegian gertatu zen asteburuko beste bisitarien garaipena. Erosoz irabazten ari zen Salleko Renault Autonervion (43-26), baina Mekalki Aloña Mendik 0-26ko partzial ikaragarria lortu zuen hamar minututan (43-52). Etxekoek bere lehortea amaitu zuten 6-0ekoari esker, baina bisitariek bere garaipenari azkena eman zioten (49-59) eraso lan koral handiarekin.\nAskartzaz gain, beste lau taldek denboraldiko bigarren garaipena lortu zuten.\nErroibide Cárnicas San Marcialek Easo Tordowineri irabazi zion 57-45ko emaitzarekin, atsedenaldia baino lehen ihes egin eta gero. Alkideba Ointxek Cafetería Tártalo gainditu zuen (76-67), beti aurretik izan ostean, baina azkartu egin behar azken minutuetan. 73-61ko emaitza San Prudenciorentzat, Tabirako Baqueren aurrean. Abian jartzea kosta zitzaien gasteiztarrei (17-18), baina gero ez zioten aukerarik eman. Eta jardunaldia itxi zuen derbi bilbotarran, Hotel Gran Bilbao Berrio Otxoak Escolapios de Bilbao-ri irabazi zion. 14 puntuko aldea Ruiz de Lazcanorentzat hirugarrenean, baina bere aurkariak ez zuen amore eman azken segundura arte.\nEta asteburua ireki zuen neurketan, Mungiak jardunaldiko garaipen zabalena eskuratu zuen, Getariako Keta Babyauto Sharks (67-46).\nDenboraldiko lehen porrota jaso zuen Bera Bera Goikoa, Askartza ikastetxean (56-44). Aritz Duroren nesken oso partida serioa, beti aurretik. Eta 11-0eko partzialarekin, hirugarren laurdenaren eta laugarrenaren hasieraren artean, epaia eman zioten partidari.\nNafarroako derbian, San Ignaciok garaipen erosoa lortu zuen Lagunak Furgovip-en kantxan (50-76). Bigarren laurdenaren erdialdera arte eutsio zieten etxekoek (18-20), baina Miguel Perez-en neskak 2-17ko partzial ikusgarriari esker ihes egin ziren.\nEta 7. jardunaldiko aurreratutako neurketan, Getxok Paules Galtzagorrik irabazi zion, 49-47ko emaitzarekin. Oso neurketa parekatuan, barakaldotarrek buelta eman zioten hirugarrenean (32-23tik 35-36ra). Azken minutuetan, Uxue Urrestiren 5 puntu klabeak izan ziren lidergoa eta garaipena getxotarrei emateko.\n28 urria, 2020|Bigarren Liga Nazionala, Gizonezkoen Bigarren Maila, Lehen Liga Nazionala, Nabariak|


“Magic Fly Experience” ibilbide elkarreragilea gaurkotu du Getxoko Turismo Bulegoak - Hiruka.eus\nJendartea Getxo 2017-08-11 15:59\n“Magic Fly Experience” ibilbide elkarreragilea gaurkotu du Getxoko Turismo Bulegoak\nIbilbide turistiko eta kultural elkarreragilearen bertsio berritua aurkeztu du gaur Getxoko Turismo Bulegoak. "Magic Fly Experience" turismo-eskaintza interaktibo "gaurkotuak" eta "hobetuak" ibilbidearen hasiera eta amaiera zelangura aukeratzea ahalbidetzen du, besteak beste.\nJoan den urteko martxoan martxan ipinitako "Magic Fly Experience" ekimenaren berritasunak erabilgarri ipini ditu Getxoko Turismo Bulegoak gaur, abuztuaren 11n. Azaldu dutenez, "bertsio berriak ibilbidearen alderantzikagarritasuna aurreikusten du, hau da, turistei eta bisitariei aukera ematen die Bizkaia Zubian edo Portu Zaharrean hasteko (orain arte noranzko bakarrean egiteko aukera zegoen bakarrik)".\nHorrez gainera, "zerbitzuaren erabilgarritasuna hobetu" dutela adierazi dute, "erabiltzailearentzat errazagoa eta intuitiboagoa izateko; eta hobekuntza teknikoak ezarri dira, zerbitzuaren erabileraren datuak hobeto ezagutzeko. Horretarako, ibilbidearen hasieran eta amaieran dauden totemak ordezkatu dira. Modelo berriek informazio gehiago eta intuitiboagoa izateko aukera eskaintzen dute. Era berean, ibilbidean dauden aztarnei presentzia gehiago eman dizkiete turistek eta bisitariek ibilbidearen zati bat direla eta ibilbidearen edozein tokitik has daitezela errazago uler daitezen. Horretarako, horien diseinua hobetu da, egungo lokalizazio batzuk aldatu dira eta altzairu markotan jarri dituzte".\nGetxoko Udalak akordura ekarri duenez, "Magic Fly Experience" ekimenaren helburu nagusia honako hau da: "Bizkaia Zubiaren inguruetan bereziki, eta bigarren maila batean Portu Zaharrean, biltzen diren bisitariak eta turistak animatzea inguru bi horiek lotzen dituen itsasertzetik ibiltzera eta haietaz gozatzera, informazioa, irudiak eta bideoak eskainiz". Turismo zinegotzi Irantzu Uriarteren berbetan, "helburua da turistek eta bisitariek Getxon bizitzen duten esperientzia hobetzea da, itsas pasealekuan zehar topa daitezkeen interesgune nagusien interpretazioa errazten duen zerbitzu osagarri bat eskainiz, Bizkaia Zubia eta Portu Zaharra lotzen dituztenak, udalerriko baliabide turistiko nagusiak, hain zuzen ere". Zerbitzu berria dela adierazi du, "teknologia berrietan oinarritua; besteak beste, Getxon turistek eta bisitariek egiten dituzten batez besteko egonaldiak luzatzea helburu duena". Doako zerbitzua lau hizkuntzatan dago (gazteleraz, euskaraz, ingelesez eta frantsesez), urte osoan eta edozein unetan erabil daiteke: QR kodea irakurtzen duen aplikazioa telefonoan edukitzea baino ez da beharrezkoa.\nOrain arteko zerbitzuaren erabilera "arrakastatsutzat" jo du Turismo Bulegoak: "2016ko martxotik urrira bitartean, ibilbidearen 23.753 bistaratze izan ziren (hasierako helburua 10.000 bistaratze lortzea izan zen). Erabiltzailearen %26k (6.100) emandako aztarnaren bat helmugan ikusi zuten".\nBisita egin diote Agustina Zalbidea Acha getxoztarrari 100. urtebetetzean


Identifikazio elektronikoko bitarteko bat da. Oso erabilerraza da eta aukera ematen du administrazioekin telematikoki harremanetan jartzeko.\nB@kQ-rekin euskal administrazioetako hainbat zerbitzutan online kontsultak eta izapideak egin ahal izango dira.\nZiurtagiri kualifikatua denez, IDENTIFIKAZIO PRESENTZIALA behar du, edota identifikazio elektronikoko baliozko beste bitarteko bat.\nB@kQ eskatu ahal izateko, nahitaezkoa da eskatzaileak telefono mugikorra eta e-mail kontu bat izatea. Bi datu hauetakoren bat erabili dezakete eskatzailek batek baino gehiagok. INOIZ ezingo dira bi datuak konpartitu.\nNortasun Agiria, Pasaportea, edo AIZ\n5972003 Legea, abenduaren 19koa, sinadura elektronikoa arautzen duena.\n910/2014 (EB) ARAUDIA, EUROPAKO PARLAMENTU ETA KONTSEILUARENA, 2014ko uztailaren 23koa, identifikazio elektronikoari buruzkoa eta barne merkatuko transakzio elektronikoetarako konfidantzazko zerbitzuei buruzkoa, 1999/93/CE Zuzentaraua indargabetzen duena.\n56/2007 Legea, abenduaren 28koa, Informazioaren Gizartea bultzatzeko neurriei buruzkoa\nDatuak IZENPEren aplikazioan sartuko dituzte Udaten.\nAplikazioak emandako eskaera orria sinatu behar du eskatzaileak.\nIZENPEk e-mailez bidaliko dio barku-jokoa eta aktibatze-mezua, eskatzaileak onar dezan.\nIZENPEk pasahitza bidaliko dio eskatzaileari SMS bidez, prozesua amaitzeko.


nikola tesla 1915. urtean, Reuters agentziak iragarri zuen Fisika Nobel saria Thomas Edison eta Nikola Teslarentzat izango zela. Hori jakin bezain pronto, eta miseria gorrian egon arren, Teslak esan zuen ez zuela saria Edisonekin batera onartuko. Nobel sariaren arduradunek ez zioten ez batari ez besteari eman. Nikola Teslaren keinu hura, bi zientzialari hauek euren bizitzan zehar izandako harreman zatarraren beste pasadizo bat besterik ez zen izan. Nikola Tesla 1856an jaio zen, Similjan herrian, Austrohungariar inperioan (egun Kroazia). Haurra zenetik izan zuen matematikarako eta zientziarako gaitasun berezia. Aita erlijio gizona zen eta bide horretatik bideratu nahi izan zuen, baina Nikola gazteak nahiago zuen bere amarentzat etxeko lanak egiteko tresna mekanikoak asmatzea. Ingeniaritza mekanikoa eta elektrikoa ikasi zituen Austrian eta, ostean, fisika ikasketak egin zituen Txekoslobakian. Konpainia elektriko batean hasi zen lanean, baina 1884an, 28 urte zituela, New York-era abiatu zen, aurreztutako txanpon gutxi batzuekin eta bere nagusi batek Thomas Edisonentzat idatzitako gomendio eskutitz batekin: “Edison jauna: gure lanbidean bi gizon handi ezagutzen ditut. Lehena zu zara, bestea eskutitz hau erakutsi dizun gazte hau”. Garai hartan, Edison-ek ingeniari ugari zituen bere konpainian, nahiz eta bere izenean soilik sinatzen eta patentatzen zituen asmakizunak. Edisonek, beste batzuen artean New York hiria argitzen zuen argindar konpainiaren jabe zen, eta Tesla korronte jarraia sotuko zuten generadore berriak asmatzen jarri zuen. Teslak Edison-ek bere izenean patentatu zituen asmakizun ugari eta oso produktiboak lortu zituen. Teslak Edisoni lan horren truke agindu zizkion 50.000 dolarrak eskatu zizkionean, honek ezezkoa eman zion, agindutako hura "txantxa amerikar" bat zela esanaz. Are gehiago, astean 25 dolarreko soldata igoera eskatu zionean ere, Edisonek ezezkoa eman zion. Tesla, ordura arte miresten zuen gizonaren jokaerarekin minduta, Edisonen konpainia utzi egin zuen. Orduan, The Westinghouse Corporation agertu zen eta Teslari kontratu bat eta ikerketak egiteko laborategi bat eskaini zion. Teslak berehala egin zuen apustu korronte alternoaren alde. Urte gutxitan korronte alternoa garatu zuen, eta Edisonen korronte jarraia baino askoz hobea zela frogatu zuen. ¨Korronteen gerra¨ hasi zen bi konpainien artean. Teslak garatutakoa irabazi zuen, jakina, eta egun hari zor diogu gure etxeko entxufeetara iristen den argindarra.\nNikola Tesla, XX. mendeko asmatzaile eta jenio ezezagun eta ahaztuena dela esan genezake. Horren arrazoi nagusia Teslaren nortasun misteriotsuan ardazten da. Aditu argia eta aurreratua zen, baina izaera bitxikoa ere bai. Beti izan zituen arazo ekonomikoak ez ziolako diruari jaramonik egiten. Ez zen bere buruaren ¨salmentan¨ eta promozioan aritzen, garaiko beste asmatzaileek egiten zuten moduan. Berak egindako asmakizun batengatik, beste gizon bat, Marconi hain zuzen ere, Nobel saria jasotzen ikustera ere iritsi zen (1943an, Tesla hil eta urte batzuetara, AEBtako Gorte Garaiak onartu zuen Marconik irratifrekuentzia aparailuan Teslaren 17 patente erabili zituela). Tesla itzal eta misterio lainoaz estalitako pertsonaia izan zen beti. Haren talentu berezia eta etorkizuna asmatzeko gaitasuna liluragarriak eta aldi berean beldurgarriak ziren. Esperimentu berezi, estraino eta sekretuak gauzatu zituen eta bere garaian inork ulertzen ez zituen kontzeptuak garatu zituen. Urteak pasa ahala, erotzen joan zela diote. Haren konpetentziak berari buruzko zurrumurru ugari ere zabaldu zituen. Haren esperimentuetako askok ez zuten teoria zientifikorik oinarrian, eta ezkutuko zientzien jarraitzailea ere bazen Tesla. Eta ez da harritzekoa. Teslaren pentsamenduaren gaitasuna garaiko pentsamenduaren eta zientziaren aurretik zihoan eta beste eremu batzuetan bilatu behar izaten zituen erantzunak. Bilaketa horretan ehundaka asmakizun bideratu zituen, besteak beste, egun, errobotikan, elektrizitatean, X izpietan, arma garapenean, mekanikan, optikan, informatikan, astronomian, energia nuklearrean, meterologian, medikuntzan… eremu horietan erabiltzen diren hainbat tresnen ardatzean daude Teslaren ikerketak eta asmakizunak.